AirAsia Group Bhd kepada Capital A Bhd

KUALA LUMPUR, 6 Januari - AirAsia Group Bhd akan membentangkan cadangan pertukaran nama syarikat kepada Capital A Bhd, pada Mesyuarat Agung Luar Biasa 27 Januari ini.

Perubahan nama itu bertujuan memberi identiti korporat baharu dengan gambaran lebih jelas mengenai perniagaan teras kumpulan dan usaha masa depan syarikat tersebut.Ia seiring transformasi pesat AirAsia yang telah berkembang daripada syarikat penerbangan kepada syarikat yang menawarkan perkhidmatan perjalanan digital dan gaya hidup.Lembaga pengarah AirAsia turut berpendapat, langkah itu demi kepentingan terbaik syarikat.Cadangan nama baharu itu telah mendapat kelulusan Suruhanjaya Syarikat Malaysia (SSM) dan dikhaskan kepada syarikat itu pada 28 Disember 2021.Jika diluluskan pemegang saham, ia akan berkuat kuasa dari tarikh pengeluaran Notis Pendaftaran Nama Baharu oleh SSM kepada syarikat.


Perkasa KRT, bantu kerajaan urus bencana alam

PASRI MAS, 5 Januari- Peranan Rukun Tetangga (KRT) perlu diperkasa semula dalam usaha membantu kerajaan menguruskan bencana alam. Ini mengambil kira insiden banjir baru-baru ini yang memerlukan kerjasama semua pihak mendepani cabaran berkenaan.Timbalan Menteri Perpaduan, Wan Ahmad Fayhsal Wan Ahmad Kamal berkata,jawatankuasa itu juga berperanan membantu memberi peringatan awal kepada penduduk, selain melincinkan proses agihan bantuan dan operasi menyelamat.  "KRT perlu menjalankan fungsi untuk melicinkan proses agihan bantuan dan operasi menyelamat,"Kita belajar daripada pengalaman bencana ini untuk aktifkan KRT di semua tempat kerana merekalah akar umbi yang menjadi sebahagian barisan hadapan," jelasnya selepas menyampaikan bantuan banjir ARMADA di Kampung Serongga, Pasir Mas.  Berdasarkan rekod, setakat ini dianggarkan lebih 8-ribu KRT diseluruh negara yang masih aktif.  Dalam perkembangan lain, Wan Ahmad Fayhsal yang juga Ketua ARMADA berkata, seramai 5-ribu kalangan orang muda dari parti berkenaan digerakkan di seluruh negara untuk membantu melancarkan proses pasca banjir di beberapa negeri yang terlibat.  Selain terlibat membantu membersihkan kediaman, sukarelawan terlibat juga bertindak sebagai pemudah cara dalam mempermudah permohonan Bantuan Wang Ihsan (BWI) khususnya golongan warga emas.


Perkembangan banjir di Pahang & Johor

KUALA LUMPUR, 5 Januari- Penduduk terjejas banjir di Pahang terus mencatat penurunan.Setakat jam 7 petang tadi, seramai 1, 166 penduduk terjejas daripada 379 keluarga di negeri itu.Menurut portal info Bencana Jabatan kebajikan Masyarakat (JKM), kesemua mereka masih ditempatkan di 21 Pusat Pemindahan Sementara (PPS).Sebanyak 5 daerah masih terjejas akibat banjir di negeri itu melibatkan daerah Rompin, Jerantut, Bera, Temerloh dan Pekan.Sementara itu di Johor, 13 PPS sudah ditutup hari ini.Sembilan di Segamat, dua di Kota Tinggi serta masing masing satu di Batu Pahat dan Muar.Menerusi kenyataan Exco Kesihatan dan Alam Sekitar negeri, R. Vidyananthan, banjir di Daerah Kota Tinggi pula pulih, selepas 131 penduduk daripada 38 keluarga yang ditempatkan di PPS Sekolah Kebangsaan Telok Ramunia dan Sekolah Kebangsaan Mawai dibenarkan pulang 12.30 tengah hari tadi.


APMM rampas 5 tan daun ketum

KUALA KEDAH, 5 Januari- Agensi Penguatkuasa Maritim Malaysia (Maritim Malaysia) zon maritim Kuala Kedah berjaya menggagalkan penyeludupan daun ketum ke negara jiran, pagi semalam.Penahan dibuat melalui jalan laut pada kedudukan 2.0 batu nautika timur muara Kuala Kedah. Pengarah Maritim Kedah dan Perlis, Laksamana Pertama Maritim Mohd Zawawi Abdullah berkata, daun ketum seberat 5 tan yang dirampas ditemukan di dua lokasi berasingan dalam jumlah 500 bungkusan plastik hitam. Jelasnya, penahanan itu merupakan rampasan terbesar setakat ini dengan nilai dianggarkan berjumlah RM900,000."Dengan nilai rampas sebanyak itu jelas menunjukkan ada permintaan tertinggi,"Kami juga tidak dapat memastikan apa yang dibuat dengan daun berkenaan, mungkin bagi tujuan ubat-ubatan," jelasnya dalam sidang media di Kuala Kedah.Jelasnya lagi, pasaran daun ketum di Thailand mencecah RM180 sekilogram berbanding RM 40 untuk pasaran tempatan. Kejayaan rampasan hasil risikan itu turut menahan dua warga tempatan yang berada di atas bot terbabit. "Kedua-dua suspek berusia lingkungan 30-an dipercayai diupah untuk penghantaran dengan bayaran antara RM700 satu perjalanan," "Keseluruhan rampasan termasuk bot fiber serta dua enjin bot 200 kuasa kuda bernilai 1.08 juta ringgit," ujarnya lagi. Kes disiasat di bawah Sekyen 30(3) Akta Racun 1952 kerana penyalahgunaan ketum termasuk mengimport, menjual memproses dan lain-lain berkaitan bahan tersebut.


Sektor agromakanan rugi RM67 juta - MAFI

ALOR GAJAH, 5 Januari- Sebanyak RM67 juta kerosakan agromakanan dicatatkan akibat bencana banjir melibatakan 5,500 pengusaha subsektor agro makanan seluruh negara. Timbalan Menteri Pertanian dan Industri Makanan 1, Datuk Seri Ahmad Hamzah berkata, angka itu dijangka akan bertambah seiring dengan situasi semasa banjir di beberapa kawasan terlibat. Jelasnya, pihaknya kini sedang menilai dengan lebih lanjut jumlah kerugian sebenar yang di alami golongan sasar yang terkesan.  "Dalam usaha membantu meringankan beban pengusaha agromakanan, petani dan nelayan yang terjejas kerajaan memperuntukkan sebanyak RM100 juta ringgit menerusi Dana Bangkit Semula Keluarga Agro," "Ini meliputi sebanyak 50 juta tabung daripada Program Pembangunan Semula Agromakanan yang diharapkan mampu membantu petani, penternak dan nelayan memulakan kembali perusahaan," jelas Datuk Seri Hamzah di Kampung Gadek, Alor Gajah.Di Melaka, sebanyak RM2.8 juta kerugian dianggarkan kementerian berkenaan melibatkan 275 petani, penternak dan peladang.


Penduduk terjejas banjir di Segamat terima BWI

Segamat, 5 Januari- Sejumlah RM74,000 bantuan wang ihsan (BWI) telah diserahkan kepada penduduk terjejas banjir di daerah Segamat setakat hari ini.  Menurut Pegawai Daerah Segamat, Nasri Md Ali, sumbangan itu melibatkan 74 ketua isi rumah yang telah dibenarkan pulang ke rumah masing-masing.  Secara keseluruhan, pejabat daerah segamat menerima peruntukan 200 ribu ringgit bagi fasa pertama agihan Bantuan wang ihsan kepada penduduk terjejas banjir. "Baki sebanyak RM125,000 nanti akan disalurkan secepat mungkin pada hari ini,"Setiap hari kami akan meneliti semula jumlah penduduk yang berada di Pusat Pemindah Sementara (PPS), dan ada PPS yang sudah ditutup,""Keutamaan akan kita berikan kepada mereka yang ingin pulang ke rumah masing-masing," jelasnya kepada pemberita di Senggamat.Selain bantuan tersebut, penduduk terjejas juga turut menerima bantuan wang ihsan Johor bernilai RM500.  Ini menjadikan bantuan keseluruhan yang disalurkan untuk setiap ketua isi rumah bernilai RM1,500.


Penduduk Mersing bersiap sedia hadapi air pasang besar

ENDAU, 5 Januari- Penduduk di Mersing, Johor bersiap sedia berdepan air pasang yang dijangka berlaku tengah malam ini.  ADUN Endau, Alwiyah Talib berkata, semua agensi juga sudah bersedia.  "Semua jawatankuasa agensi keselamatan seperti PDRM, RELA dan jawatankuasa keselamatan daerah telah pun bersiap sedia,"Mereka sudah pun dimaklumkan dan segala persiapan telah dirancang secepat mungkin," jelasnya kepada pemberita.Salamiah Sheikh Hassan, yang merupakan penduduk di kawasan itu memaklumkan, beliau sekeluarga telah pun bersedia menghadapi bencana banjir kali ini."Saya sudah tiga hari berada di PPS, dan kembali ke rumah untuk membuat pemeriksaan kali terakhir sebelum meninggalkan rumah,"Sebenarnya untuk tinggalkan rumah kerana air pasang besar jadi kamu pun bersedia," jelasnya.Sementara itu penduduk yang ditemui turut memberitahu, dokumen peribadi menjadi antara barangan utama yang perlu diberi perhatian untuk disimpan di kawasan selamat."Dokumen semua sudah selesai diasingkan dan diletak di tempat tinggi, kami juga sedia untuk berpindah jika paras air tinggi," Muhammad Shafizzul Abdullah. Sebelum ini, Jabatan Pengairan dan Saliran memaklumkan, Johor antara negeri berisiko berdepan fenomena air pasang besar bermula 2 Januari. Bagaiamanapun, fenomena tersebut dijangka berakhir hari ini.


Azolla alternatif ringankan beban kos makanan ternakan

SINTOK, 5 Januari- Isu kenaikan harga makanan ternakan atau dedak untuk ayam dan lembu mendatangkan bebanan besar kepada golongan penternak terutama komuniti kampung yang terlibat dalam industri penternakan. Ini mendorong penyelidikan kepada alternatif baharu dengan melakukan kajian kepada Azolla yang mampu membantu meringankan beban kos makanan ternakan.Kajian dilakukan Ketua Pusat Kajian Food Security, Innovation and Development (FInDER, Pusat Pengajian Pengurusan Teknologi dan Logistik (STML), Prof. Madya Dr. Risyawati Mohamed."Azolla merupakan tumbuhan hijau yang tumbuh secara bersimbiosis dengan sejenis cyanobacterium iaitu alga biru-hijau iaitu anabaena," "Ia didapati tumbuh dengan banyak di dalam kolam air dan juga sawah padi di pelbagai negara di Asia," jelasnya kepada pemberita. Terdapat spesis Azolla yang setiap satunya mempunyai potensi besar untuk dikomersilkan dalam bidang makanan dan komestik.  Negara-negara luar seperti India, Indonesia dan Filipina pula banyak menggunakan Azolla sebagai makanan ternakan. "Kandungan protein yang tinggi iaitu 20 hingga 30 peratus dan kandungan asid amino seperti lisin, menjadikan Azolla sebagai sumber makanan yang amat sesuai untuk ternakan dan inisiatif yang lebih agresif perlu diambil bagi meneroka potensinya," "Azolla sejenis “fern” yang mudah hidup dalam ekosistem yang sesuai namun Azolla juga mudah mati apabila kondisi di dalam medium pembiakan tidak sesuai." Jelasnya lagi, faktor-faktor suhu, PH, nutrient dan jumlah pendedahan kepada cahaya matahari perlu diambil kira bagi memastikan hidup subur dan membiak.


Lebih 5,500 Wira Agro alami kerugian RM67 juta, tanaman terjejas banjir

HULU LANGAT, 5 Januari- Bencana banjir terbaru menyebabkan kira-kira 5,550 pengusaha industri agromakanan atau Wira Agro melibatkan semua subsektor agromakanan terkesan dengan anggaran kerugian sebanyak RM67.72 jutaBagimanapun menurut Timbalan Menteri Pertanian dan Industri Makanan II , Dr. Nik Muhammad Zawawi Salleh, pihaknya melalui pelbagai jabatan dan agensi bawahnya masih melaksanakan penilaian bagi mengenal pasti kerugian sebenar dan dijangka terus meningkat.Tambahnya, Selangor mencatatkan kerugian sebanyak RM11.88 juta melibatkan seramai 851 peserta Wira Agro iaitu pengusaha tanaman cili fertigasi dan usahawan Projek Industri Asas (IAT) bawah bimbingan Jabatan Pertanian Negeri Selangor."Insha-Allah pihak kerajaan akan menghulurkan bantuan kepada usahawan-usahawan kita, mereka ini adalah hero fertigasi," katanya kepada pemberita pada program menyantuni Wira Agro di Hulu Langat, pagi tadi.Lawatan melibatkan tiga lokasi projek Wira Agro yang terjejas banjir iaitu di Projek Fertigasi Sg. Lui, Pusat Inkubator dan Projek IAT di Dusun Tua.Bantuan bakul makanan melalui inisiatif MAFI Prihatin dan input pertanian turut disumbangkan kepada pengusaha erjejas bagi meringankan beban mereka.Turut hadir bersama dalam program itu ialah Ketua Pengarah Jabatan Pertanian Malaysia, Dato’ Zahimi Hassan dan Pengarah Pertanian Negeri Selangor Azahar Ibrahim.


Banjir: Tiada kejadian jenayah di lokasi terjejas di Segamat

SEGAMAT,5 Januari- Tiada sebarang kes jenayah berlaku di lokasi terjejas banjir di daerah Segamat.  Ketua Polis Daerah Segamat, Superintendan Bahrin Mohd Noh memaklumkan, sehingga hari ini pihaknya tidak menerima sebarang laporan berhubung kejadian pecah rumah dan kes-kes jenayah lain. Bagaimanapun, pihaknya akan sentiasa bersiap sedia sekiranya berlaku terdapat sebarang kejadian tidak diingini berlaku.  "Buat masa ini Alhamdulillah tidak ada satu pun kejadian pecah rumah dan tidak ada kejadian jenayah di tempat-tempat yang ditinggalkan sebab kami membuat pemantauan menyeluruh dan memastikan apa sahaja tindakan di luar jangka akan kami pantau",katanya.


Polis Pulau Pinang perhebat usaha banteras sindiket dadah, operasi dan risikan dipertingkatkan

GEORGE TOWN, 5 Januari- Operasi membanteras sindiket penyeludupan dan pengedaran dadah terus diperhebat di Pulau Pinang. Menerusinya, polis akan menjalankan operasi besar besaran dengan meningkatkan risikan bagi mengesan dan mengekang kegiatan haram itu. Ketua Polis Pulau Pinang, Datuk Mohd Shuhaily Mohd Zain berkata pelbagai strategi dan taktik baharu akan digunakan bagi memberkas suspek yang terlibat dengan dadah sama ada kecil-kecilan mahupun pengguna. 70 peratus individu yang terlibat kes jenayah di negeri itu sepanjang tahun lepas, mempunyai rekod berkaitan dadah. "Saya telah berbincang dengan Ketua Jabatan Siasatan Jenayah Narkotik yang kita akan meningkatkan maklumat-maklumat risikan, kerja-kerja risikan, inilah yang membawa kepada kejayaan besar membanteras penyeludupan dadah iaitu ianya dilakukan daripada sudut 'intelligent base operation' ",kata beliau pada perhimpunan bulanan Kontinjen Pulau Pinang di Padang Kawad Pasukan Simpanan Polis Persekutuan, Ayer Itam.


Pascabanjir di Bentong dan Temerloh, 500 keluarga terima bantuan Team Ikan Utara Kedah

BENTONG, 5 Januari- Kira-kira 500 keluarga terjejas banjir di Bentong dan Temerloh, Pahang menerima bantuan daripada Team Ikan Utara Kedah. Menurut Penyelarasnya, Abu Hassan Abdullah, sumbangan berbentuk barangan keperluan seperti telekung, sejadah, pakaian dewasa dan kanak-kanak, makanan asas dan selimut. Selain itu pihaknya turut membersihkan beberapa rumah.  Jelasnya usaha itu sebagai tanda prihatin kepada penduduk terjejas selepas harta benda rosak akibat banjir."Sahabat-sahabat saya daripada Kedah ni mereka 'collect' daripada Persatuan Perikanan dari Kedah, mereka dapat dana dari sana, beli barang dari sana..ada yang bagi duit dan ada yang bagi barang", katanya.Sementara itu, wakil Team Ikan Utara Kedah, Norhamidah Mansor berkata, sebelum ini mereka turut membantu penduduk terjejas di Selangor. "Kami tengok dalam facebook banyak yang tidak dapat bantuan..kami turun sebab kami ada lebihan dana dari Selangor. Kutipan kami banyak. Insaniah juga beri bantuan, menyokong usaha kami maka kami masuk bagi bantuan di sini", katanya.


PPD kawasan terbabit banjir di Sabah diarah buat penilaian segera, kesediaan pembukaan sekolah.

TELUPID, 5 Januari- Pejabat Pendidikan Daerah di kawasan terbabit banjir di Sabah diarah membuat laporan segera mengenai keadaan sekolah menjelang pembukaan sesi.Timbalan Menteri Pendidikan, Datuk Mohamad Alamin berkata terdapat sekolah terjejas akibat banjir memerlukan masa untuk dipulihkan dan mungkin tidak cukup bersedia bagi pembukaan sekolah.Penangguhan sementara sesi persekolahan akan dipertimbangkan jika terdapat sekolah yang masih digunakan sebagai PPS."Mengenal pasti apa juga kerosakan yang melibatkan kerosakan struktur bangunan, harta benda sekolah jadi saya minta mereka kena buat lengkap secepat mungkin untuk kita angkat ke KPM untuk diproses. Oleh sebab kita faham pengoperasian sekolah akan bermula pada 10 Januari ini", katanya selepas melakukan lawatan kerja ke SMK Ulu Sapi, di Telupid, Sabah.


PDRM gerakkan anggota ke Segamat untuk operasi pembersihan pascabanjir

KUALA LUMPUR, 5 Januari - Polis Diraja Malaysia (PDRM) akan menggerakkan Pasukan Gerakan Am (PGA), Pasukan Polis Marin (PPM), Pasukan Gerakan Udara (PGU) dan Pasukan Simpanan Persekutuan (FRU) ke daerah Segamat, Johor untuk operasi pembersihan pascabanjir.

Menurut Ketua Polis Negara, Tan Sri Acryl Sani Abdullah Sani, keseluruhannya enam agensi terlibat dalam Op Banjir di daerah tersebut.

"Selain PDRM yang menghantar 377 anggota, ATM melibatkan kekuatan 57 anggota, Jabatan Bomba dan Penyelamat 25 anggota serta Angkatan Pertahanan Awam Malaysia 15 anggota.

"Turut terlibat RELA dengan 23 anggota serta Pasukan Mencari dan Menyelamat Khas Malaysia 10 anggota," katanya dalam kenyataan hari ini.

Acryl Sani berkata, PDRM bersama agensi keselamatan lain sedang mengambil tindakan segera di Segamat dan beberapa lokasi terjejas banjir di Johor bagi memindahkan mangsa ke tempat ditetapkan.

"Sebuah helikopter milik PGU juga akan digunakan bagi menghantar bekalan keperluan bagi penduduk di Segamat yang terputus hubungan ekoran jalan darat dinaiki air," menurut kenyataan sama.

Setakat tengah hari ini, terdapat 79 Pusat Pemindahan Sementara (PPS) dibuka di Johor, menempatkan seramai 5,396 penduduk terjejas di Segamat, Tangkak, Kota Tinggi, Mersing, Batu Pahat dan Muar.


Perkasa kelestarian alam sekitar, elak tragedi buruk

KANGAR, 5 Januari- Sebelas peratus kawasan hutan yang belum diteroka perlu dipelihara bagi mengelak tragedi buruk seperti banjir besar.Pemerkasaan alam sekitar melibatkan masyarakat perlu diberi penekanan selaras pelbagai akta, peraturan, polisi dan garis panduan yang diwujudkan.Menurut Menteri Besar, Datuk Seri Azlan Man, langkah tersebut perlu untuk mengelak berlakunya malapetaka pada masa hadapan seterusnya mendatangkan kesusahan kepada rakyat.  "Kerana itu saya telah menegaskan untuk negeri perlis ini, untuk tidak berlaku tragedi yang sama, di dalam perancangan pembangunan, kita harus mengambil kira akan keadaan semulajadi negeri ini.Kita ada laluan-laluan air semulajadi yang kita tidak boleh ganggu..kalau kita ganggu ia akhirnya akan menimbulkan implikasi-implikasi lain", katanya selepas melancarkan Inisiatif Kebangkitan Perlis 2022-2025 bagi memulihkan ekonomi, kesihatan dan sosial yang terjejas akibat pandemik ke arah Perlis Negeri Bandaraya 2030.


Bacaan paras air sungai 5 negeri melebihi tahap bahaya

KUALA LUMPUR, 5 Januari - Lima negeri mencatatkan bacaan paras air sungai melebihi tahap bahaya, melibatkan lapan sungai.

Ini termasuk Sabah, Melaka, Pahang, Selangor dan Johor berdasarkan pemantauan yang dibuat Jabatan Pengairan dan Saliran (JPS)

Kenyataan itu turut menyebut empat sungai berpotensi menunjukkan peningkatan.

Di PAHANG tiga sungai mencatat paras air melebihi tahap bahaya.

Dua daripadanya sedang meningkat iaitu Sungai Bera di Jambatan Sungai Bera dan Sungai Pahang di Kuala Sungai Chini, Pekan.

Di SELANGOR, Sungai Bernam di Rimba KDR, kini melebihi paras bahaya.

Di JOHOR, dua sungai melebihi paras bahaya iaitu Sungai Muar di Kampung Awat, Segamat dan Sungai Tangkak di Kampung Seri Makmur.

Juga melibatkan Sungai Melaka di Batu Hampar dan Sungai Padas di Beaufort SABAH.


Banjir Johor: penduduk terjejas di PPS lepasi 5000 orang

JOHOR, 5 Januari- Bilangan penduduk terjejas yang ditempatkan di Pusat Pemindahan Sementara (PPS) di Johor melepasi angka lima ribu orang setakat jam 9 pagi tadi.Laman sesawang Info Bencana Jabatan kebajikan Masyarakat menunjukkan, seramai 5,546 penduduk terjejas daripada seribu 478 keluarga.Jumlah itu menunjukkan peningkatan, berbanding 5 ribu 243 penduduk setakat jam 11 malam tadi.Segamat masih menjadi daerah paling terus terjejas akibat banjir di negeri itu daripada keseluruhan lapan daerah lain.Kesemua penduduk terjejas ditempatkan di 82 PPS.


JPJ Kelantan iring lori balak ke Stesen Penguatkuasa Mentara

GUA MUSANG, 5 Januari - Video tular papar kenderaan Jabatan Pengangkutan Jalan (JPJ) mengiringi beberapa lori balak di kawasan Gua Musang, Kelantan, sebenarnya sedang melaksanakan Operasi Khas Lori Balak.

Menerusi operasi itu, JPJ menahan 30 lori balak di hadapan Ibu Pejabat Polis Daerah Gua Musang dan bertindak membuat pemeriksaan sebelum kesemua lori berkenaan diarahkan untuk ditimbang di Stesen Penguatkuasa Mentara diringi kenderaan rasmi JPJ.

JPJ dalam kenyataan memaklumkan, "tindakan kenderaan JPJ mengiringi lori-lori itu, bagi memastikan pemandu lori terlibat tidak meloloskan diri daripada kawalan JPJ."

Ia juga merupakan satu daripada prosedur operasi standard (SOP) JPJ bagi menjamin keselamatan pengguna jalan raya.

Justeru pihak JPJ menyelar perkongsian video tular yang dilihat mencalar imej JPJ, selain menimbulkan persepsi negatif orang ramai.

JPJ tidak teragak-agak untuk mengambil tindakan susulan dengan membuat laporan polis sekiranya tuduhan negatif menggugat kredibiliti dan imej JPJ dalam melaksanakan tugas rutin.

Selain itu, melalui operasi berkenaan, JPJ telah mengeluarkan 56 notis kesalahan melibatkan Seksyen 82(1) Akta Pengangkutan Awam Darat (APAD) 2010, Seksyen 224 APAD 2010 dan Akta Pengangkutan Jalan 1987.


Veteran ATM terjejas banjir dibantu

SELANGOR, 5 Januari - 800 orang Veteran Angkatan Tentera Malaysia (ATM) yang terjejas banjir telah dikenalpasti di seluruh negara.Jabatan Hal Ehwal Veteran (JHEV) akan menyalurkan bantuan bagi meringkankan beban mereka yang terlibat.Menurut Timbalan Menteri Pertahanan, Dato' Sri Ikmal Hisham Abdul Aziz, Kementeriannya akan memastikan kesemua veteran ATM yang terjejas tidak akan tercicir daripada menerima bantuan."Dan kita akan cuba membantu disamping agensi-agensi telah dikenalpasti juga. Kita juga turut tampil untuk membantu khususnya dalam kalangan Anggota Veteran dan Anggota Tentera." Katanya semasa turun padang memberi sumbangan kepada veteran ATM yang terjejas banjir di Taman Sri Nanding, Hulu Langat Selangor. Selain lawatan kebajikan, sumbangan diberikan merangkumi peralatan elektrik, kotak makanan dan sejumlah wang tunai.Turut hadir, Ketua Pengarah JHEV ATM, Mejar Jeneral Dato Dzulkarnain Ahmad.


Majlis Angkat Sumpah Kabinet Baharu Sarawak dan Menteri-Menteri Muda secara maya

SARAWAK, 5 Januari - Majlis Angkat Sumpah Barisan Kabinet Baharu Sarawak dan Menteri-Menteri Muda kali ini melakar sejarah tersendiri; apabila berlangsung secara maya.Menyaksikan Yang Dipertua Negeri Tun Abdul Taib Mahmud menerima pelantikan mereka di Astana Negeri dengan istiadat dijalankan secara fizikal di Bangunan Dewan Undangan Negeri (DUN).Turut hadir menyaksikan istiadat secara hibrid itu ialah Ketua Menteri Tan Sri Abang Johari Tun Openg dan isteri Puan Sri Juma’ani Tun Tuanku Bujang.Majlis angkat sumpah itu didahului oleh 3 Timbalan Ketua Menteri iaitu Datuk Amar Douglas Uggah Embas, Datuk Amar Awang Tengah Ali Hasan dan Datuk Seri Dr Sim Kui Hian, diikuti Menteri-Menteri seperti Datuk Seri Fatimah Abdullah, Datuk Seri Dr Stephen Rundi Utom, Datuk Seri Abdul Karim Rahman Hamzah, Datuk Seri Lee Kim Shin, Datuk John Sikie Tayai, Datuk Julaihi Narawi dan Datuk Roland Sagah Wee Inn.Turut diikuti Menteri-Menteri Muda yang terdiri daripada Datuk Francis Harden Hollis, Datuk Dr Jerip Susil, Datuk Liwan Lagang, Datuk Rosey Yunus, Datuk Len Talif Saleh, Datuk Dr Abdul Rahman Junaidi, Datuk Dr Abdul Rahman Ismail, Datuk Sharifah Hasidah Sayeed Aman Ghazali, Dr Annuar Rapaee, Datuk Dr Malcolm Mussen Lamoh, Datuk Dr Penguang Manggil, Datuk Snowdan Lawan, Datuk Abdullah Saidol dan Datuk Sebastian Ting Chiew Yew.Barisan Kabinet Sarawak yang terdiri daripada 10 Menteri dan 26 Menteri Muda itu turut menampilkan 12 muka baharu iaitu Datuk Gerawat Gala, Dr Hazland Abang Hipni, Datuk Dr Juanda Jaya, Aidel Lariwoo, Datuk Henry Harry Jinep, Dr Ripin Lamat, Mohamad Razi Sitam, Martin Ben, Datuk Majang Renggi, Jefferson Jamit Unyat, Datuk Gerald Rentap Jabu dan Micheal Tiang Ming Tee.Abang Johari, yang juga Ahli Dewan Undangan Negeri Gedong dan Pengerusi Gabungan Parti Sarawak (GPS), telah mengangkat sumpah pada 18 Disember 2021 setelah gabungan politik tempatan itu memenangi Pilihan Raya Negeri ke-12.GPS yang terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP) telah memenangi 76 daripada 82 kerusi DUN yang dipertanding dalam pilihan raya itu - BERNAMA


58 lagi kes Omicron - Khairy Jamaluddin

KUALA LUMPUR, 4 Januari - 58 lagi kes positif covid-19 disahkan varian Omicron, menjadikan jumlah kumulatif kes varian itu di Malaysia adalah sebanyak 122 kes.Menurut Kenyataan Menteri Kesihatan Khairy Jamaluddin, daripada 58 kes itu sebanyak 54 kes merupakan jangkitan import dari luar negara manakala empat kes lagi merupakan penularan tempatan.Kes import tersebut melibatkan 39 kes dari Arab Saudi, tujuh dari Emiriah Arab Bersatu, empat kes dari United Kingdom, dua kes dari Nigeria dan masing-masing satu kes dari Kazakhstan dan Perancis.Manakala, empat kes varian Omicron penularan tempatan dilaporkan di Negeri Kedah, semalam.Keempat-empat kes merupakan kontak rapat kepada kes positif COVID-19 varian Omicron yang balik dari mengerjakan umrah di Arab Saudi pada 12 Disember lalu dan disahkan positif varian tersebut pada 24 Disember laluKKM juga memaklumkan bahawa sampel 1,220 daripada 1,774 kes positif covid-19 dalam kalangan pengembara yang tiba di Malaysia bagi tempoh 1 hingga 31 Disember 2021 menunjukkan berkemungkinan varian Omicron.1,774 kes positif COVID-19 dalam kalangan pengembara yang tiba di Malaysia bagi tempoh 1 hingga 31 Disember 2021 mendapati 1,220 (68.8%) sampel menunjukkanberkemungkinan (presumptive) varian Omicron. "Daripada 1,220 berkemungkinan varian Omicron itu, 928 melibatkan sampel pengembara yang tiba dari Arab Saudi", jelas Khairy menerusi kenyataan tersebut.


Jemaah umrah boleh pilih pusat kuarantin, kos ditanggung kerajaan

PUTRAJAYA, 4 Disember- Kerajaan bersedia menanggung kos urusan kuarantin termasuk makan, minum dan pengangkutan dari lapangan terbang untuk jemaah umrah yang pulang dari tanah suci. Jemaah juga bebas memilih pusat kuarantin sama ada berurusan terus dengan stesen kuarantin swasta atau yang diuruskan kerajaan.

Menurut Menteri di Jabatan Perdana Menteri (Tugas-Tugas Khas), Datuk Dr. Abd Latiff Ahmad, kerajaan memahami kebimbangan ramai jemaah umrah mengenai kos tambahan dan ketidakselesaan.

"Bagi penempatan kuarantin yang diurus kerajaan, Individu Dalam Pemantauan (PUS) iaitu jemaah yang negatif ujian saringan COVID-19 oleh Kementerian Kesihatan akan ditempatkan di hotel atau Pusat Latihan Awam.Namun, ia bergantung kepada ketersediaan bilik pada hari ketibaan.Tempoh kuarantin pula berdasarkan ketetapan yang disyorkan Kementerian Kesihatan (KKM).Beliau turut memaklumkan senarai pusat kuarantin untuk jemaah di Stesen Institut Latihan Awam (QS ILA) ialah di AKEPT Nilai, IAB Nilai, ILIM Bangi, ISEF Bangi, ILKAP Bangi dan Pulapol KL.Manakala, stesen kuarantin hotel pula melibatkan Klana Resort, Seremban dan 10 hotel di sekitar Kuala Lumpur.Hotel yang disenaraikan ialah Hotel Royal; Swiss Garden, Bukit Bintang; Hotel IBIS, KLCC; Hotel Furama, Bukit Bintang; Hotel Mercure Kuala Lumpur Shaw Parade; IBIS Style KL Fraser Business Park; Hotel AnCasa; Hotel Cosmo; Hotel KIP dan Hotel Arena Star.Lapan hotel di Selangor melibatkan Hotel Sama-sama; Hotel Gorsett Grand, Subang; Crystall Crown, PJ; Hotel Sunway Clio; Hotel Hilton Garden Inn, Puchong; Hotel Oriental Crystal; Hotel Summit, USJ dan Hotel Pegasus, Shah Alam.


Tangguh ibadah umrah, gambaran sebenar risiko COVID-19 dibincangkan dalam mesyuarat khas kabinet esok

SEGAMAT, 4 Januari - Keputusan Kementerian Kesihatan menangguhkan ibadah umrah bermula Sabtu ini akan dibincangkan secara terperinci dalam Mesyuarat Khas Kabinet esok. Perdana Menteri, Datuk Seri Ismail Sabri Yaakob berkata Kementerian Kesihatan akan membentangkan laporan mengenai isu tersebut untuk tindakan lanjut. "Kementerian kesihatan akan membentangkan mengenai isu COVID-19 terutamanya berkaitan Omicron dan sebagainya termasuk cadangan dan keputusan yang dibuat oleh kementerian kesihatan mengenai umrah ini. Jadi esok kita akan dapatkan gambaran sebenar" kata beliau selepas melawat penduduk terjejas banjir di pusat pemindahan sementara (PPS) Balai Raya Kampung Tandong, Buloh Kasap, di sini hari ini.Sabtu lalu, KKM mengumumkan penangguhan sementara kebenaran perjalanan umrah bermula 8 Januari ini bertujuan memperlahankan penularan varian Omicron COVID-19 dalam negara.Jelas Menterinya Khairy Jamaluddin berdasarkan data, hampir 78 peratus jangkaan Omicron baharu adalah daripada jemaah umrah.


PERKESO Terengganu sasar 40,000 individu daftar SKSPS Padanan Caruman tahun ini.

KUALA TERENGGANU, 4 Januari - Pertubuhan Keselamatan Sosial (PERKESO) menyasarkan kira-kira 40,000 individu bekerja sendiri di Terengganu bakal menikmati insentif 80 peratus dalam Skim Keselamatan Sosial Pekerjaan Sendiri-SKSPS pada tahun ini.  Manakala sasaran pencarum di seluruh negara untuk skim tersebut adalah seramai 600,000 individu.  Pengarah Perkeso Negeri Terengganu, Farihah Che Husin berkata menerusi insentif pelan caruman RM232.80 itu, pencarum hanya perlu membayar 20% atau RM46.60 sahaja dengan bakinya 80% atau RM186.20 ditanggung kerajaan melibatkan perlindungan selama setahun."Untuk memudahkan dan melancarkan padanan caruman ini, kita akan menganjurkan program bersama media Terengganu dalam masa terdekat,” kata Farihah.


BANJIR: BWI akan diserah segera di PPS, sebelum penduduk pulang ke rumah - PM

SEGAMAT, 4 Januari - Bantuan Wang Ihsan BWI kepada penduduk terjejas banjir akan diserahkan segera di Pusat Pemindahan Sementara PPS, sebelum penduduk terjejas pulang ke rumah masing-masing.  Perdana Menteri, Datuk Seri Ismail Sabri Yaakob berkata, langkah itu perlu bagi mengelak kelewatan dalam pengagihan bantuan."Kita tidak mahu nanti selepas 6 bulan baru dapat, kita tidak mahu 3 hingga 6 bulan baru dapat, jadi ada makcik yang maklumkan dia tinggal semua barang barang dia, mesti rosak, jadi kita terus beri bagi mengurangkan beban mereka beli barang keperluan dan saya percaya banyak bantuan lain akan dihantar", kata Perdana Menteri selepas mengadakan lawatan ke Pusat Pemindahan Sementara Kampung Tandong, di sini. Penduduk terjejas banjir di Johor akan menerima Bantuan Wang Ihsan, BWI RM1,000 setiap keluarga daripada Kerajaan Persekutuan dan RM500 lagi daripada Kerajaan Negeri. “Sumbangan sangat membantu meringankan beban kami. Saya akan lihat mana-mana kerosakan di rumah dan akan guna wang tersebut untuk memberi keperluan dan perbaiki kerosakan rumah.” kata Rudy Ramli salah seorang penerima BWI di Johor. "Kami akan gunakan sebaik mungkin, suami pun tak dapat bekerja beberapa hari…Alhamdulillah terima kasih Perdana Menteri bantu beli makanan", menurut Sariah Isa juga penerima BWI yang ditemubual RTM."Untuk keluarga anak anak untuk rumah yang banyak kerosakan sebab sekarang tak boleh nak kerja untuk keluargalah makan minum, terima kasih PM, menteri besar dan semua yang membantu ketika banjir", kata seorang lagi penerima bantuan Aishah Hashim.


RM5 juta untuk naik taraf ban sedia ada di Kampung Spang Loi, Segamat tangani bajir - PM

SEGAMAT, 4 Januari - Perdana Menteri, Datuk Seri Ismail Sabri Yakoob meluluskan peruntukkan RM5 juta untuk membina ban baharu di Segamat, Johor.Ban itu akan dibina secepat mungkin bagi mengatasi masalah banjir yang sering berlaku di daerah tersebut dan dijangka boleh bertahan sehingga 20 tahun."Ada yang pecah, kita bukan ganti yang pecah, tapi kita buat seluruh ban, kerana saya dimaklumkan ban itu tidak cukup menahan air kalau air cepat melimpah, jadi kita naikkan ketinggian ban kita buat keseluruhan ban, kalau nak buat yang pecah tu hanya RM500,000 jadi tidak memadai hanya RM500,000 untuk jangka pendek", kata Ismail Sabri kepada pemberita selepas mengadakan lawatan ke Pusat Pemindahan Sementara Kampung Tandong, di Segamat.Tambahnya, Jabatan Pengairan dan Saliran akan menyediakan pelan jangka panjang bagi mengatasi masalah banjir khususnya di daerah-daerah berisiko seluruh negara.Jelas Perdana Menteri, isu banjir akan diselesaikan walaupun melibatkan peruntukkan kewangan yang besar.


Hujan berterusan di 7 buah negeri lebih 814, 216 penduduk terjejas banjir

KUALA LUMPUR , 3 Januari - Seramai 814, 216 orang daripada 4,172 Ketua Isi Rumah (KIR) dilaporkan masih berlindung di 182 Pusat Pemindahan Sementara (PPS) di tujuh buah negeri terjejas banjir.Setakat 4 petang tadi, sejumlah 803 buah PPS telah ditutup di mana 119,380 orang daripada 33,708 KIR telah pulang ke rumah masing-masing. Ini termasuk ke semua PPS di Terengganu yang telah ditutup petang ini.Menurut kenyataan Sekretariat Jawatankuasa Pengurusan Bencana Pusat, Agensi Pengurusan Bencana Negara (NADMA), sebanyak 28 daerah di Kelantan, Terengganu, Pahang, Johor, Melaka, Negeri Sembilan, Selangor dan Sabah masih terjejas banjir."Jumlah kumulatif penduduk terkesan bencana banjir di seluruh negara adalah seramai 133,178 orang daripada 37,563 KIR. ," kata kenyataan itu.Sementara itu, Jabatan Mineral dan Geosains (JMG) melaporkan, sehingga jam 10 pagi, terdapat 243 kejadian tanah runtuh di seluruh negara, pertambahan 6 lokasi di Negeri Sembilan, 1 di Johor dan 7 di Sabah."Jumlah ini bukan kejadian tanah runtuh harian semasa, tetapi merupakan kumulatif jumlah tanah runtuh dengan pertambahan maklumat daripada DBKL." jelas kenyataan itu.Manakala Jabatan Kerja Raya (JKR) melaporkan setakat 10.00 pagi 2 Januari, terdapat kejadian cerun dan jalan runtuh di 55 buah lokasi."Ini merupakan lokasi-lokasi yang sedang dalam pemantauan pihak JKR untuk tindakan pembaikan," katanya.Sehingga 10.00 pagi tadi, sebanyak 1,015 dari 1,040 infrastruktur komunikasi telah dibaik pulih bersamaan 97 peratus daripada jumlah keseluruhan lokasi yang terjejas. Angka keseluruhan kekal sebanyak 1,040 di mana terdapat penambahan satu infrastruktur komunikasi terjejas di Daerah Jempol manakala baki 25 infrastruktur komunikasi masih dalam proses baik pulih.Justeru, sekretariat menasihati orang ramai untuk sentiasa memantau keadaan cuaca dan perlu bersedia berpindah sekiranya hujan lebat serta air laut pasang berlaku serentak."Berikutan fenomena air pasang besar, orang ramai khususnya pengunjung pantai dinasihatkan agar lebih berhati-hati ketika menjalankan sebarang aktiviti air, riadah dan rekreasi," tulis kenyataan itu.Orang ramai juga boleh mendapatkan maklumat dan amaran semasa melalui laman web publicinfobanjir.water.gov.my, Facebook PubliclnfoBanjir dan Twitter @JPS InfoBanjir.


Lebih 61% atau 28,258 KIR terjejas banjir sudah terima BWI dalam tempoh 10 hari - PM

PUTRAJAYA, 3 Januari - Sehingga semalam, Bantuan Wang Ihsan (BWI) telah selesai diagihkan kepada seramai 28,258 (61.2%) daripada 46,162 Ketua Isi Rumah (KIR). Perdana Menteri, Datuk Seri Ismail Sabri Yaakob berkata sebanyak lima negeri iaitu Kelantan, Wilayah Persekutuan, Melaka, Terengganu dan Perak telah mencapai 100 peratus pembayaran BWI kepada KIR yang terkesan. "Bantuan itu berjaya diagihkan dalam tempoh 10 hari selepas penduduk terkesan banjir berbanding tiga hingga enam bulan sebelum ini", katanya menerusi satu kenyataan petang ini.Perdana Menteri menambah Unit Penyelarasan Pelaksanaan (ICU) telah menubuhkan pusat arahan dengan pemantauan harian dibuat secara 'real time' sejak 27 Disember lalu bagi mempermudah urusan agihan BWI agar lebih cepat dan efektif.Sementara itu, sebanyak RM33 juta daripada RM93 juta permohonan Pinjaman Mikro Bank Simpanan Nasional (BSN) untuk isi rumah yang terjejas banjir telah diluluskan sejak dilancarkan pada 27 Disember lalu.Bagi sumbangan Rangkaian Tindak Balas Bencana Syarikat Berkaitan Kerajaan dan Syarikat Pelaburan Berkaitan Kerajaan (GDRN), sebanyak 60% daripada sumbangan berjumlah RM58 juta telah berjaya dilaksanakan."Berikutan pengumuman Kerajaan mengenai pemberian Baucar Pembelian Barangan Elektrik, Kementerian Tenaga dan Sumber Asli (KetSA) akan menggunakan mekanisme Sustainability Achieved via Energy Efficiency (SAVE) dimana penerima boleh mula membuat pembelian di premis terpilih atau secara dalam talian bermula 7 Januari ini.Pada tarikh sama, diskaun dan Baucar Pembaikan Kenderaan juga akan terpakai bagi pembaikan dari 19 Disember 2021.Permohonan bagi Pinjaman Bantuan Bencana untuk PMKS (BNM) telah mula dibuka untuk permohonan pada 27 Disember lalu. Permohonan moratorium sehingga 6 bulan bagi pinjaman sedia ada boleh dibuat bermula 19 Disember 2021", katanya.Dalam aspek pemulihan dan kebersihan awam, Kementerian Perumahan dan Kerajaan Tempatan (KPKT) melaporkan sehingga semalam, kerja-kerja pembersihan bagi lima buah negeri (Selangor 82%, Wilayah Persekutuan Kuala Lumpur 100%, Negeri Sembilan 95%, Pahang 77%, Melaka 100% telah selesai 91%).Sebanyak 53,800 tan sisa banjir telah diurus menggunakan 2,730 jentera.Dalam pada itu, kluster komunikasi strategik yang diterajui Kementerian Komunikasi dan Multimedia aktif melaksanakan hebahan maklumat sejak bermulanya fenomena monsun timur dan terus dipergiatkan sejak jangkaan berlaku gelombang kedua bagi memastikan penduduk bersedia lebih awal.Terdahulu, Ismail mempengerusikan Mesyuarat Khas Jawatankuasa Pengurusan Pasca Banjir Bencana Monsun Timur Laut 2021/2022 dan menerima taklimat status tindakan daripada enam kluster yang telah ditubuhkan bagi mengurus inisiatif Pasca Banjir Bencana Monsun Timur Laut 2021/2022.


13 sungai seluruh negara catat paras bahaya setakat 4 petang

KUALA LUMPUR, 3 Januari - Sebanyak 13 Sungai di seluruh negara berada pada paras bahaya setakat 4 petang tadi.Portal Info Banjir Jabatan Pengairan dan Saliran (JPS) menunjukkan aras air telah melebihi tahap bahaya di (3) sungai negeri Pahang, (1) Selangor, (3) Johor, (1) Kelantan, (2) Negeri Sembilan, dan (3) di Melaka.Tiga sungai di Pahang yang menunjukkan paras bahaya ialah Sg. Serting di Jambatan Padang Gudang, Bera, Sg Luit di Kg Subuh, Maran dan Sungai Paya Gintong, Jerantut pada 4.15 petang tadi.Trend aras air di tiga sungai di Pahang menunjukkan trend menurun.Manakala di Selangor, Sg Langat di Bukit Changgang Kuala Langat menunjukkan aras air 4.21m telah melebihi tahap bahaya dengan trend menurun sebanyak 0.01m setakat 3.45 petang.Tiga sungai di Johor pula menunjukkan aras air melebihi tahap bahaya iaitu di Sg Lenik di Ladang Chaah, Segamat, Sg Segamat di Bandar Segamat, dan Sg Tangkak di Kg Seri Makmur pada 4 petang tadi.Sementara itu, dua lagi sungai di Johor menunjukkan tahap amaran iaitu di Sg. Pagoh di Kg Olak Sepam, Muar dan Sg Kesang di Telok Rimba, Tangkak Kelantan pula menunjukkan aras air melebihi tahap bahaya di Kg Sokor, Tanah Merah pada pukul 4:15 petang tadi.Di Negeri Sembilan, dua sungai pada paras bahaya iaitu Sg. Muar di Pekan Rompin, Jempol dan Sg. Muar di Kg Berembang Kuala Pilah setakat 3.45 petang.Tiga sungai di Melaka pada paras bahaya pula melibatkan Sg Melaka di Melaka Pindah, Alor Gajah, Sg Kesang di Telok Rimba, Jasin dan Sg Melaka di Batu Hampar, Melaka Tengah dengan trend menurun.Dua sungai di Sarawak iaitu Long Teru, Miri mencatatkan pada paras waspada manakala normal di Long Tengoa, Limbang setakat 3.45 petang.Empat sungai di Terengganu mencatatkan paras air pada tahap waspada.Sementara empat sungai di Sabah masih lagi mencatatkan paras air pada tahap normal di Sg Kinabatangan di Barek Manis dan Sg Pegalan di Keranaan, Tambunan setakat 4 petang tadi.Layari info banjir terkini : https://publicinfobanjir.water.gov.my/


28,287 orang sudah menerima BWI - PM

KUALA LUMPUR - 3 Januari - Seramai 28,287 orang terkesan bencana banjir telah menerima bantuan Wang Ihsan BWI , setakat 12 tengah hari tadi.Perkara tersebut dimaklumkan Perdana Menteri, Datuk Seri Ismail Sabri Yaakob menerusi laman media sosial twitternya."Bagi mereka yang masih belum mendaftar atau menerima manfaat ini, boleh segera menghubungi Pegawai Daerah untuk bantuan segera", kata Ismail Sabri.Pemberian Bantuan Wang Ihsan telah dimulakan sejak minggu lalu.


Kurangkan bebanan golongan rentan, pertimbang bantuan khusus enam bulan lagi

KUALA LUMPUR, 3 Januari - Kerajaan disaran mempertimbang melanjutkan program bantuan khusus bagi golongan rentan sekurang-kurangnya untuk tempoh enam bulan lagi.Penganalisis ekonomi, Prof Madya Dr Irwan Shah Zainal Abidin berpendapat, ini berikutan situasi semasa seperti bencana banjir yang membebankan khususnya kumpulan berpendapatan rendah dengan isi rumah yang besar.Menurut beliau, rakyat mungkin akan terjejas jika moratorium tidak diteruskan dan ini akan memberi kesan kepada prospek pertumbuhan ekonomi negara. Bantuan-bantuan yang lain seperti bantuan kewangan secara langsung juga pada ketika ini boleh ditambah bukan sahaja akibat keadaan banjir tetapi juga keadaan harga barangan serta kos sara hidup yang semakin meningkat.Bantuan yang disalur akan dapat membantu merangsang pertumbuhan ekonomi melalui perbelanjaan domestik.


Pengeluaran khas KWSP beri impak pasaran bon, saham negara

KUALA LUMPUR, 3 Januari - Pengeluaran khas Kumpulan Wang Simpanan Pekerja (KWSP) sekiranya dilaksanakan akan memberi impak kepada pasaran bon dan saham negara. Meskipun ia merupakan hasil caruman para pencarum itu sendiri, namun ia bercanggah dengan mandat yang diamanahkan kepada institusi tersebut iaitu menjamin simpanan persaraan pekerja. Sementara itu, masih terdapat langkah alternatif yang boleh dimanfaatkan kerajaan bagi membantu kumpulan yang terkesan tanpa perlu 'mengusik' dana persaraan mereka. Antaranya, pakej kewangan tanpa faedah yang boleh ditawarkan menerusi institusi kewangan masing-masing.KWSP sebelum ini memaklumkan tiada peruntukan dalam akta yang membenarkan pengeluaran untuk bencana alam.


Laluan berhampiran Jeram Toi masih selamat dilalui - JKR

JELEBU, 3 Januari - Laluan di jambatan tiang sambut, FT086 berhampiran Jeram Toi, dekat Negeri Sembilan selamat dilalui untuk semua kenderaan.Pengarah Jabatan Kerja Raya (JKR) Negeri Sembilan Ir Wan Hasnan Wan Musa berkata pihaknya yang menjalankan pemeriksaan di kawasan tersebut mendapati tiada pergerakan atau keretakan di tiang sambut jambatan berkenaan.Beliau ketika dihubungi meminta orang ramai tidak menyebar dan berkongsi berita yang belum sahih bagi mengelak situasi panik dalam kalangan orang ramai.Ir Wan Hasnan mengulas gambar yang tular di media sosial mengenai satu tiang sambut jambatan yang dikatakan mengalami kesan akibat hakisan tanah di Jeram Toi.Tambah beliau lagi, JKR akan sentiasa memantau situasi jambatan itu dari semasa ke semasa.Orang ramai boleh melayari Facebook rasmi JKR Negeri Sembilan bagi mendapatkan maklumat seperti penutupan jalan dan tanah runtuh.


Amaran hujan berterusan peringkat bahaya, 11 lokasi seluruh negara tersenarai

PUTRAJAYA, 3 Januari - Jabatan Meteorologi mengeluarkan amaran hujan berterusan peringkat bahaya, buruk dan waspada yang dijangka berlaku di kebanyakan negeri hingga Selasa.

Negeri terlibat adalah Johor, Negeri Sembilan, Melaka, Sabah, Pahang, Terengganu, Kelantan, Perak, Selangor, Kuala Lumpur dan Putrajaya.

Amaran hujan lebat berterusan - peringkat BURUK dijangka berlaku di Pahang melibatkan Jerantut, Maran, Kuantan, Bera, Pekan dan Rompin, selain seluruh Negeri Sembilan dan Melaka sehingga esok.

Ia turut melibatkan lima daerah di Johor iaitu Segamat, Kluang, Mersing, Kulai dan Kota Tinggi serta Sabah iaitu di Telupid, Beluran, Sandakan dan Kudat.

Hujan berterusan - peringkat WASPADA dijangka berlaku di Kelantan, Terengganu dan Pahang melibatkan Cameron Highlands, Lipis, Raub, Bentong dan Temerloh.

Situasi sama juga diramal berlaku di Pantai Barat Sabah iaitu Tuaran, Ranau dan Kota Belud serta di Sandakan dan Kinabatangan.

Di Perak melibatkan Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.

Ia turut melibatkan Selangor, Kuala Lumpur dan Putrajaya yang akan berterusan sehingga esok.


Fenomena air pasang besar melibatkan Kedah, Perak, Selangor, Johor bermula hari ini hingga Rabu

KUALA LUMPUR, 3 Januari - Penduduk di kawasan pesisir pantai terutamanya di negeri-negeri pantai barat Semenanjung diingatkan berwaspada dengan fenomena air pasang besar bermula hari ini.

Fenomena yang berlanjutan hingga Rabu dijangka melanda beberapa kawasan di Kedah, Perak, Selangor dan Johor.

Jabatan Pengairan dan Saliran (JPS) memaklumkan, kawasan terbabit melibatkan Kuala Muda - Kedah, Bagan Datuk - Perak, empat daerah di Selangor iaitu Klang, Kuala Langat, Sabak Bernam dan Kuala Selangor serta Batu Pahat dan Pontian di Johor.

Walaupun kejadian air pasang besar kali ini berskala lebih kecil berbanding bulan November lalu, keadaan lebih buruk boleh berlaku sekiranya disertai angin kencang, ombak besar dan hujan lebat yang berlaku serentak.

Situasi itu akan menyebabkan berlakunya banjir kilat, limpahan air laut dan banjir pantai.


Empat negeri terus catat peningkatan jumlah mangsa banjir malam tadi

KUALA LUMPUR, 3 Januari - Jumlah mangsa banjir di pusat pemindahan sementara (PPS) di Melaka, Johor, Pahang dan Sabah terus mencatat peningkatan malam tadi, Terengganu kekal manakala Negeri Sembilan merekodkan penurunan. Di MELAKA, jumlah mangsa banjir meningkat kepada 1,778 orang daripada 462 keluarga pada pukul 8.00 malam berbanding 1,661 orang daripada 429 keluarga pada pukul 4.00 petang.Pengarah Angkatan Pertahanan Awam Melaka Leftenan Kolonel (PA) Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, sembilan di Melaka Tengah dan empat di Jasin."Seramai 799 orang daripada 217 keluarga ditempatkan di 10 PPS di Alor Gajah, 903 orang daripada 228 keluarga ditempatkan di lapan PPS di Melaka Tengah serta 76 orang daripada 17 keluarga ditempatkan di dua PPS di Jasin,” menurutnya dalam kenyataan malam tadi.Di JOHOR, dua daerah menjadi kawasan terbaharu terjejas banjir iaitu Johor Bahru dan Kluang setakat pukul 8.00 malam. Pengerusi Jawatankuasa Kesihatan dan Alam Sekitar Johor, R. Vidyananthan berkata, lapan PPS baharu dibuka iaitu lima di Segamat, satu di Johor Bahru dan dua di Kluang. "Jumlah mangsa banjir meningkat kepada 2,553 orang daripada 653 keluarga malam tadi berbanding 2,022 orang daripada 512 keluarga pada waktu petang," menurutnya dalam kenyataan. Segamat terus mencatatkan jumlah mangsa tertinggi iaitu 2,366 orang diikuti Kota Tinggi (113 orang), Tangkak (51), Kluang (22) dan Johor Bahru seorang. Di PAHANG, mangsa banjir terus meningkat dengan jumlah 2,137 orang masih berada di 49 PPS di lapan daerah berbanding 2,058 pada sebelah petang, menurut Sekretariat Jawatankuasa Pengurusan Bencana negeri. Daerah terbabit iaitu Raub, Lipis, Jerantut, Maran, Bera dan Rompin dilanda banjir gelombang kedua manakala Temerloh dan Pekan masih mempunyai mangsa banjir yang berlaku pada pertengahan bulan lepas. Antara jalan yang masih ditutup ialah Jalan Bentong-Gua Musang di Lipis, Jalan Ulu Dong (Raub), Jalan Sungai Lembing (Kuantan), Jalan Kuantan-Segamat (Pekan) dan Jalan Kuala Lumpur-Kuantan (Maran). Laman sesawang publicinfobanjir.water.gov.my pula melaporkan enam sungai melebihi paras bahaya iaitu Sungai Tanum di Chegar Perah dan Sungai Jelai di Lipis, Sungai Pahang di Paya Gintong (Jerantut), Sungai Pahang di Kuala Krau (Temerloh), Sungai Serting di Padang Gudang (Bera) dan Sungai Luit di Kampung Subuh (Maran). Di SABAH, jumlah mangsa banjir meningkat kepada 1,823 orang daripada 599 keluarga malam tadi berbanding 1,249 orang daripada 432 keluarga pada waktu petang.Sekretariat Pengurusan Bencana Negeri Sabah memaklumkan empat PPS baharu dibuka di Kota Marudu menjadikan jumlah keseluruhan kepada 11 yang menempatkan 1,474 orang daripada 520 keluarga sekali gus merupakan daerah dengan mangsa banjir paling ramai setakat ini.Satu PPS baharu dibuka di daerah kecil Paitan menjadikan tiga PPS beroperasi menempatkan 81 orang daripada 18 keluarga manakala tiga PPS di Telupid menempatkan 43 orang daripada lapan keluarga.Selain itu, satu PPS dibuka masing-masing di tiga daerah dengan Sandakan menempatkan 151 orang daripada 35 keluarga diikuti Beluran (38 orang daripada lapan keluarga) dan Pitas (36 orang daripada 10 keluarga).Pemantauan mendapati Sungai Bongon di Kota Marudu berada pada paras berbahaya manakala Jalan Langkon Pitas dan Jalan Bolatan Gosen di daerah itu hanya boleh dilalui kenderaan berat.Menurut sekretariat itu, kejadian tanah runtuh juga dilaporkan di Jalan Kompleks Sukan di daerah Ranau dan Kampung Warisan di Kinabatangan namun tanpa kejadian tidak diingini.Di NEGERI SEMBILAN, data terkini menerusi aplikasi InfoBencana Jabatan Kebajikan Masyarakat menunjukkan jumlah mangsa banjir membabitkan 20 PPS menurun kepada 1,892 individu daripada 505 keluarga setakat pukul 9.00 malam berbanding 1,973 orang daripada 532 keluarga pada pukul 4.00 petang. TERENGGANU pula menyaksikan jumlah mangsa banjir kekal 137 orang daripada 42 keluarga di dua PPS di daerah Dungun.PPS yang masih beroperasi ialah Dewan Orang Ramai Kampung Shukor yang menempatkan 68 orang daripada 20 keluarga dan Dewan Orang Ramai Kampung Pasir Raja (69 orang, 22 keluarga).Ketua Sekretariat Jawatankuasa Pengurusan Bencana Negeri Leftenan Kolonel (PA) Mohd Rosman Abdullah berkata pihaknya masih memantau trend turun naik air sungai yang terletak berdekatan kedua-dua kampung."Sekiranya paras air sungai tidak lagi membimbangkan, mangsa dibenarkan pulang esok dan dua PPS itu akan ditutup namun kita tetap berwaspada dengan amaran cuaca buruk yang dikeluarkan Jabatan Meteorologi Malaysia," katanya.Jabatan Pengairan dan Saliran melalui portal rasmi https://publicinfobanjir.water.gov.my pula memaklumkan dua sungai merekodkan ketinggian melepasi paras amaran malam tadi iaitu Sungai Terengganu di jambatan angkat dan Sungai Kemaman di Rumah Pam Paya Paman.Terdahulu, Jabatan Meteorologi Malaysia (MetMalaysia) mengeluarkan amaran hujan berterusan peringkat bahaya, buruk dan waspada yang dijangka berlaku di kebanyakan negeri hingga Selasa ini. MetMalaysia dalam kenyataan hari ini memaklumkan negeri terbabit ialah Johor, Pahang, Negeri Sembilan, Melaka, Sabah, Kelantan, Terengganu, Perak, Selangor, Kuala Lumpur dan Putrajaya. -- BERNAMA


Banjir: kesiapsiagaan bomba pada tahap optimum, termasuk hadapi air pasang besar

KUALA LUMPUR, 2 Januari - Kesiapsiagaan Jabatan Bomba dan Penyelamat Malaysia (JPBM) berada dalam keadaan optimum sepanjang musim Monsun Timur Laut yang melanda negara ketika ini.Menteri Perumahan dan Kerajaan Tempatan Datuk Seri Reezal Merican Naina Merican berkata jabatan  itu juga dalam keadaan berjaga-jaga khususnya di kawasan pantai barat Semenanjung yang dijangka mengalami fenomena air pasang besar hingga 5 Jan ini.“Sehingga 8 pagi tadi, sebanyak 4,878 operasi telah pun dilakukan sepanjang musim Monsun Timur Laut. Terkini 7,527 anggota dan 438 aset telah diatur gerak di negeri-negeri yang dilanda banjir.“Keberadaan Wira Merah di setiap lokasi, bagi saya merupakan relief (kelegaan) kepada rakyat. Untuk itu, saya doakan pasukan Wira Merah kita terus diberi kekuatan untuk memberi khidmat kepada rakyat, di mana sahaja, pada setiap masa,” katanya menerusi hantaran di Facebooknya hari ini.Dalam hantaran sama, Reezal Merican turut berkongsi mengenai sesi taklimat dan kemas kini kesiapsiagaan pasukan bomba dan penyelamat dalam gelombang kedua banjir di Ibu Pejabat Bomba dan Penyelamat, Putrajaya.Beliau berkata sesi taklumat itu turut disertai pengarah bomba negeri-negeri untuk memberikan laporan mutakhir real-time mengenai keadaan di seluruh negara khususnya negeri yang mengalami banjir.Setakat tengah hari ini, jumlah mangsa banjir di pusat pemindahan sementara (PPS) di Sabah, Pahang, Melaka, Johor dan Negeri Sembilan mencatatkan peningkatan, manakala Kelantan dan Terengganu menunjukkan penurunan. - BERNAMA


SOP pelancongan di Langkawi ditambah baik

KUALA LUMPUR, 2 Januari - Persatuan Perlancongan langkawi telah menambahbaik semua Prosedur Operasi Standard (SOP) bagi mengekalkan status gelembung perjalanan domestik di Pulau itu.

Ketua Pegawai Eksekutif Persatuan Pelancongan Langkawi Zainudin Kadir berkata, kemasukan jumlah pengunjung juga akan dikawal untuk mengelakkan kesesakan di pusat tumpuan pelancong itu."Kita harapkan dan disamping itu juga pemain industri supaya merangka strategik apabila pelancong datang ke Langkawi. Soal kenaikan haraga jangan lah viral seperti tahun lepas,kita tak nak perkara sedemikian berlaku. Kita juga menyediakan tempat swab test yang baru supaya mereka ini di beri penerangan betapa penting soal penyakit, kesihatan supaya Langkawi bebas dari COVID-19" Kata Zainudin dalam rancangan Selamat Pagi Malaysia.


Datuk Ayob Khan Mydin Pitchay bertukar ke Jabatan Siasatan Jenayah Narkotik Bukit Aman

JOHOR BAHRU, 2 Januari - Timbalan Ketua Polis Johor Datuk Khaw Kok Chin akan menerajui pucuk pimpinan Polis Kontinjen Johor selepas Datuk Ayob Khan Mydin Pitchay akan melapor diri di Jabatan Siasatan Jenayah Narkotik Bukit Aman esok.

Beliau akan mengetuai kontinjen selama dua minggu sebelum penyandang jawatan Ketua Polis Johor, Datuk Kamarul Zaman Mamat mengambil alih.  Datuk Ayob menerajui Polis Kontinjen Johor selama setahun dan 10 bulan, bermula 24 Februari 2020 sehingga hari ini.  Beliau dikenali sebagai pemimpin yang menekankan aspek integriti, amanah, tegas, dan adil semasa menjalankan tugas, selain tidak berkompromi dengan mana-mana pihak yang terlibat dengan rasuah. "Saya amat terhutang budi kepada semua Ketua Jabatan, OCPD, Ketua-ketua Farmasi, Tuan dan Puan atas kerjasama dan komitmen dalam membantu saya melaksanakan tugas yang telah diamanahkan. Tanpa sokongan semua, Polis Johor tidak akan mencapai kejayaan dan tidak mampu untuk mengekalkan kesejahteraan masyarakat Johor seperti yang kita kecapi hari ini" Kata Datuk Ayob di sini. Antara pencapaian beliau di Kontinjen Johor ialah rampasan dadah berjumlah RM376.37 juta melibatkan 12.80 tan dadah dan sitaan harta bernilai RM30.23 juta sepanjang tahun lalu.


'Hijau Durian Asnaf Daerah Sik'

SIK, 2 Januari - 1,500 benih pokok durian jenis “duri hitam” diagihkan kepada penduduk di kawasan luar bandar dibawah program 'Hijau Durian Asnaf Daerah Sik'.Ini sebagai usaha ke arah meningkatkan pendapatan penduduk setempat serta menambah kehijauan Daerah Sik yang dilihat sangat baik untuk kelestarian alam sekitar.Program anjuran Pusat Khidmat Rakyat Ahli Parlimen Sik (PUSRASIK) itu melibatkan seramai 408 penduduk dan 95 Jawatankuasa Pembangunan dan Keselamatan Kampung (JPKK) daerah Sik serta tambahan wakil kampung yang terpilih.Ahli Parlimen Sik Ahmad Tarmizi Sulaiman berkata, cetusan idea untuk mengadakan program berkenaan ekoran hasratnya untuk membantu golongan asnaf di daerah itu dengan memberi galakan untuk mereka mempergiatkan usaha dalam bidang pertanian.Khususnya dengan penanam durian yang dimulakan secara kecil-kecilan di kawasan tanah kediaman mereka."Jika penanaman ini berhasil, ia akan dapat menambah pendapatan mereka tatkala permintaan buah durian dalam pasaran sangat menggalakkan pada ketika ini dan dijangka permintaan akan lebih tinggi dalam tempoh beberapa tahun akan datang. Sebahagian besar penerima benih durian ini adalah dikalangan ibu tunggal dan mereka yang dalam kategori B40." kata Ahmad Tarmizi selepas menyampaikan benih durian di 3 lokasi iaitu Seri Enggang Semaian, Sungai Pau; Semaian Sik Dalam dan Dewan Komuniti Masjid Qariah Charok Tok Uban di sini.Program itu diharap dapat memperkenalkan daerah Sik sebagai tanaman hijau durian sekali gus mempertingkatkan pendapatan penduduk setempat.


BAKAT sampaikan sumbangan UAE kepada penduduk terkesan banjir

SELANGOR, 2 Januari- Badan Kebajikan Keluarga Angkatan Tentera (BAKAT) menyampaikan sumbangan kerajaan Emiriah Arab Bersatu (UAE) kepada warga Angkatan Tentera Malaysia (ATM) yang terkesan akibat banjir.Bahagian Hal Ehwal ATM dalam kenyataan memaklumkan sebanyak 13 buah rumah anggota pasukan keselamatan itu yang terkesan banjir di sekitar Shah Alam, Klang dan Hulu Langat telah dikunjungi.700 anggota tentera terkesan banjir menerima barangan sumbangan berupa bungkusan kit solat yang disediakan oleh BAKAT di samping barangan sumbangan UAE terdiri daripada telekung, al-Quran, set kebersihan, barang kering dapur, beras dan minyak serta alat cucian.Menyahut konsep Keluarga Malaysia, BAKAT ATM turut menyampaikan bantuan kepada beberapa keluarga orang awam yang ditimpa musibah banjir di Hulu Langat, Kampung Bukit Lanchung dan Rantau Panjang, Klang.Kenyataan itu turut memaklumkan program bantuan berkenaan akan diteruskan di Temerloh dan Mentakab, Pahang dengan tumpuan diberikan kepada anggota di Kem Batu 3, Temerloh.Khamis lepas, UAE menyerahkan bantuan itu dan simbolik penyampaian sumbangan diadakan di Wisma Perwira ATM melalui dutanya di Malaysia, Khalid Ghanim Alghaith.


'Mohon kaji semula tangguh umrah' - BUMITRA

KUALA LUMPUR, 2 Januari- Persatuan agensi-agensi pelancongan Malaysia meminta kerajaan mengkaji semula keputusan penangguhan umrah bermula 8 Januari ini.Setiausaha Agung Persatuan Agensi Pelancongan Bumiputera Malaysia - BUMITRA, Ab Rahman Mohd Ali berkata, ia berikutan implikasi kewangan besar bakal ditanggung bakal jemaah umrah dan dan agensi pelancongan terlibat."Dengan berlakunya penundaan ini, agensi pelancongan berada dalam keadaan amat sukar mengendali keadaan jemaah yang berada di sana,"Dalam masa sama kami perlu menjawab panggilan jemaah-jemaah yang ingin membatalkan penerbangan ke sana berikutan penundaan ini," jelasnya kepada pemberita.Katanya, persatuan juga berharap kerajaan mempertimbangkan bantuan sewajarnya kepada pihak yang kerugian akibat penangguhan tersebut.Persatuan Agensi Perlancongan Umrah dan Haji (PAPUH) dan Malaysian Agency Travel and Tour Association (MATTA) turut senada dengan BUMITRA. Semalam, Menteri Kesihatan memaklumkan kebenaran perjalanan ibadah umrah ditangguhkan sementara.Beliau memaklumkan ketetapan itu dibuat berikutan penularan varian Omicron.


Perkembangan banjir di Pahang dan Kelantan

KUALA LUMPUR, 2 Januari- Setakat jam 11 malam tadi, sebanyak 40 buah pusat pemindahan sementara (PPS) menempatkan penduduk terjejas banjir di Pahang masih dibuka.Menurut Info Bencana JKM, kesemua PPS berkenaan menempatkan seramai 1 ribu 466 orang daripada 451 buah keluarga.  Jumlah itu berkurangan berbanding 2 ribu 112 orang daripada 657 buah keluarga pada 8 malam.  Dalam pada itu, Jawatankuasa Pengurusan Bencana Negeri Pahang memaklumkan sebanyak 5 daerah dilanda banjir gelombang kedua membabitkan daerah Lipis, Maran, Bera, Raub dan Rompin. Sementara itu di Kelantan, situasi banjir menunjukkan penurunan apabila hanya lima PPS dibuka membabitkan dua daerah di negeri itu. Jumlah penduduk terjejas banjir yang dipindahkan setakat pukul 11 malam adalah seramai 308 orang daripada 109 keluarga.Menurut portal info banjir JKM, 4 PPS dibuka di daerah Kuala Krai membabitkan 129 penduduk terjejas banjir daripada 33 keluarga manakala daerah Jeli kekal satu PPS menempatkan 179 penduduk terjejas banjir daripada 79 keluarga. Sementara itu, JPS melaporkan empat sungai utama mencatatkan bacaan air melebihi paras Amaran iaitu Sungai Kelantan di Kuala Krai, Sungai Kelantan di Kusial Tanah Merah, Sungai Rantau Panjang, Pasir Mas dan Sungai Golok di Rantau panjang pasir Mas.


Banjir di Sabah, penduduk dipindahkan meningkat 536 orang di lima PPS

KOTA MARUDU, 1 Januari- Jumlah penduduk yang dipindahkan di Sabah meningkat kepada 536 orang melibatkan 182 keluarga di lima Pusat Pemindahan Sementara (PPS) di tiga daerah, setakat 8 malam ini.Menurut infografik Sekretariat Jawatankuasa Pengurusan Bencana Angkatan Pertahanan Awam (APM) Negeri Sabah, jumlah penduduk dipindahkan di Kota Marudu kekal 504 orang daripada 167 keluarga di dua PPS iaitu Dewan SK Teritipan dan Dewan SMK Tandek.Manakala di Paitan dan Sugut, hujan berterusan sejak 9 pagi tadi menyebabkan paras air di kawasan rendah meningkat.Penduduk kampung bertindak pantas berpindah ke PPS disediakan Jabatan Pengurusan Bencana (JPBD) Paitan, sekaligus menyaksikan 32 penduduk daripada tujuh keluarga dipindahkan ke dua PPS di Paitan iaitu Dewan SMK Pamol dan Dewan Kg. Binsulung.Sementara di Beluran, 30 penduduk melibatkan lapan keluarga dipindahkan di PPS Dewan Kg. Balaban.Banjir turut dilaporkan di daerah Lahad Datu namun tiada PPS dibuka setakat ini.Di Kinabatangan pula, kejadian tanah runtuh dilaporkan di Kg. Segaliud Seberang menyebabkan pasukan Jabatan Bomba dan Penyelamat (JBPM) bertindak memasang barricade tape dan memindahkan seorang mangsa ke rumah keluarganya kerana didapati rumah terbabit tidak selamat didiami buat masa ini.


Banjir di Negeri Sembilan, tiga daerah terus dinaiki air

GEMAS, 1 Januari- Tiga daerah di Negeri Sembilan, iaitu Kuala Pilah, Jempol dan Tampin hari ini mengalami banjir kilat susulan hujan lebat berterusan sejak malam tadi.Menurut kenyataan Pegawai Daerah Tampin, Suhaiza Sharudin, tiga laluan di daerah itu ditutup iaitu Jalan FT001 Gemas - Tampin, Jalan FT001 Gemas - Tampin dan Jalan Negeri Felda Jelai 2 yang kesemuanya tutup kedua-dua arah untuk semua jenis kenderaan.Setakat jam 7 malam tadi, enam buah Pusat Pemindahan Sementara (PPS) telah dibuka di daerah Tampin. Pegawai Bomba Kanan II, Balai Bomba Gemas, Mohd Kassim Arippin berkata, masih ada sebilangan besar penduduk yang terjejas banjir enggan berpindah.Justeru, pihaknya telah memberikan nasihat dan memantau paras air dari semasa ke semasa agar tindakan segera dapat diambil sekiranya keadaan membahayakan penduduk.Dalam pada itu, penduduk yang ditemui di PPS Sekolah Kebangsaan Londah, menggambarkan kejadian banjir kali ini persis kejadian banjir besar yang pernah berlaku di kawasan itu pada 2010.


Banjir di Johor: penduduk terjejas dipindahkan ke PPS semakin meningkat

TANGKAK, 1 Januari- Angka penduduk terjejas banjir dan dipindahkan ke Pusat Pemindahan Sementara (PPS) di Johor bertambah petang tadi.  Sehingga jam 6 petang, seramai 1080 penduduk daripada 271 keluarga dipindahkan ke 20 PPS, melibatkan 19 PPS di Segamat dan satu di Tangkak.Exco Kesihatan dan Alam Sekitar , R. Vidyanathan memaklumkan, PPS Sekolah Kebangsaan (SK) Kampung Tenang Segamat menempatkan penduduk terjejas paling ramai, iaitu 267 orang, diikuti Dewan SK Batu Anam, 256 orang.  PPS Sekolah Rendah Jenis Kebangsaan Cina Ai Chun, 169 orang, manakala PPS Sekolah Agama Bandar Tangkak, melibatkan 17 orang.  Selain itu, tiga sungai di daerah tersebut, berada pada paras bahaya, melibatkan Sungai Segamat di Bandar Segamat, selain Sungai Muar di Kampung Awat.  Turut menunjukkan bacaan bahaya, Sungai Tangkak, di Kampung Seri Makmur, Tangkak.


Banjir di Johor, Sultan Johor sumbang 18,000  khemah

SEGAMAT, 1 Januari- Sultan Johor, Sultan Ibrahim Sultan Iskandar berkenan mencemar duli melawat penduduk terjejas banjir di Pusat Pemindahan Sementara (PPS) Sekolah Kebangsaan Kampung Tenang, di Labis, petang tadi.Baginda bertitah memberi sumbangan kira-kira 18,000 khemah bencana ke kawasan-kawasan berisiko banjir untuk digunakan penduduk terjejas.Menerusi Yayasan Sultan Ibrahim, baginda turut bertitah memberi saran agar penyediaan kelengkapan turut diberi perhatian seperti tilam, bantal dan selimut untuk keselesaan mereka yang terjejas. Baginda turut berharap, bantuan berupa wang keperluan asas serta perkhidmatan bantuan membersihkan rumah dapat disediakan pascabanjir.Sultan Ibrahim juga bertitah agar lebih ramai pihak tampil menyampaikan sumbangan kepada mereka yang memerlukan selain menyeru rakyat mengadakan solat sunat hajat memohon perlindungan Allah swt. Semua kelengkapan tersebut akan dikendalikan Jawatankuasa Pengurusan Bencana Negeri yang dipengerusikan Setiausaha Kerajaan Negeri, Datuk Azmi Rohani.


Bantuan makanan, kawasan DUN Tenang terima  RM10,000 peruntukan

SEGAMAT, 1 Januari- Kira-kira RM10,000 diperuntukkan di kawasan Dewan Undangan Negeri (DUN) Tenang, bagi menyalurkan bantuan makanan kepada penduduk terjejas banjir di Segamat.  ADUN Tenang, Mohd Solihan Badri berkata bantuan diagihkan kepada PPS Kampung Tenang, Air Panas, Segamat Kecil dan Tenang Station.Selain itu, dua unit penyembur air bertekanan tinggi dan dua unit penjana kuasa turut disediakan bagi kerja-kerja pembersihan pascabanjir.  "Kampung telah menubuhkan Jawatankuasa persediaan banjir, di peringkat daerah pun dah bersedia dan penting sekali adalah, pegawai- pegawai DUN mesti alert, kawasan mana yang banjir, sebab mereka yang bersedia awal," katanya selepas menyampaikan bantuan makanan bersama NGO di PPS Dewan Serbaguna Pekan Air Panas, Labis, Segamat. Pihaknya telah menghantar bantuan sejak malam semalam dan akan diteruskan sepanjang pengoperasian PPS.


Persediaan hadapi banjir, giat dijalankan pelbagai agensi di Kuala Sepetang, Taiping

TAIPING, 1 Januari- Persiapan rapi sedang giat dijalankan pelbagai agensi sebagai persediaan kemungkinan berlaku kejadian banjir di Kuala Sepetang, Taiping, Perak. Ahli Dewan Undangan Negeri (ADUN) Kuala Sepetang, Mohd Kamaruddin Abu Bakar berkata, pemantauan secara berkala turut dijalankan terutama di kawasan yang sering terjejas."Syukur alhamdulillah pihak tuan pegawai daerah telah pun mengarahkan semua agensi agensi yang terlibat supaya bersiap sedia, dan hari ini pun RELA telah menempatkan anggota di sebuah dewan di kawasan saya, di Dewan Jebong""Mereka sentiasa memantau keseluruhan kawasan kawasan di persekitaran pantai, di persekitaran sungai lebih lebih lagi dengan keadaan cuaca yang tak menentu ini", kata beliau selepas menyampaikan sumbangan hamper bayi tahun baru 2022, di Hospital Taiping, pagi tadi. Tambahnya lagi, penduduk dinasihatkan supaya sentiasa peka dengan keadaan semasa dan menghubungi agensi berkaitan sekiranya berlaku kecemasan.


Tambah bot penyelamat, persiapan hadapi banjir di Kedah

SUNGAI PETANI, 1 Januari- 10 unit bot penyelamat akan ditambah dalam persediaan menghadapi banjir di Kedah. Menteri Besar Kedah, Datuk Seri Muhammad Sanusi Md Nor berkata setakat ini PDRM mempunyai 16 unit bot penyelamat yang digunakan untuk operasi banjir. Selain PDRM, agensi lain termasuk Angkatan Pertahanan Awam Malaysia APM, Jabatan Bomba dan Penyelamat Malaysia JBPM serta agensi kerajaan negeri dan persekutuan telah bersiapsiaga dalam menghadapi segala kemungkinan termasuk bencana banjir. "Semua agensi telah bersiap sedia termasuk mereka ada minta tambahan bot penyelamat,saya sedang menguruskan dengan PDRM untuk mendapatkan lagi 10 buat bot kita daha ada PDRM sahaja ada 16, tidak termasuk jabatan laut lagi, APM, bomba, PDRM minta kita tambah 10 jadi kita sedang usahakan pembelian", katanya pada Program Kayuhan Santai Keluarga Sejahtera di Sg. Petani.  Beliau juga meminta penduduk sentiasa peka dengan amaran dan perubahan cuaca yang tidak menentu ketika ini.Di Kedah, lebih RM1,000,000 wang bantuan RM1000 disalurkan Agensi Pengurusan Bencana Negara NADMA kepada penduduk yang terjejas banjir di negeri itu termasuk di Baling dan Yan.


Tiga daerah di Negeri Sembilan alami banjir kilat, lapan PPS dibuka

KUALA PILAH, 1 Januari- Tiga daerah di Negeri Sembilan iaitu Kuala Pilah, Jempol dan Tampin mengalami banjir kilat.  Susulan itu, lapan PPS telah dibuka setakat jam 12 tengah hari.Timbalan Pengarah Angkatan Pertahanan Awam (APM) Negeri Sembilan, Mejar (PA) Shamil Ithman memaklumkan, ia melibatkan dua di daerah Jempol iaitu Sekolah Kebangsaan (SK) Felda Palong 1 dan Balai Raya Kampung Baru Rompin.Selain itu, empat PPS di daerah Tampun iaitu SK Kampung Keru, Surau Kampung Gedong, Sekolah Agama Rakyat Felda 4 dan Dewan Semarak Air Kuning.Manakala daerah Kuala Pilah pula, dua PPS dibuka iaitu di Dewan Desa Dangi dan Balai Raya Taman Fatimah.  Menurut Jabatan Pengairan dan Saliran, paras air di beberapa sungai di tiga daerah tersebut juga mencatatkan trend menaik.  Antaranya Sungai Linggi, Sungai Muar, Sungai Serting, , dan Sungai Gemencheh. Selain itu, di Port Dickson, Sungai Linggi dan Permatang Pasir juga menunjukkan paras air semakin naik.


Banjir: beberapa jalan di Segamat ditutup

SEGAMAT, 1 Jan- Beberapa jalan di Segamat, Johor, ditutup kepada semua jenis kenderaan, bermula sepuluh pagi tadi, selepas dinaiki air, susulan hujan berterusan.  Ia melibatkan, kawasan berhampiran Kampung Sungai Loy, dan Kampung Bukit Tempurung.Exco Kerja raya, Pengangkutan dan Infrastruktur Negeri, Mohd Solihan Badri memaklumkan, Jalan JABI Kampung Bukit Tempurong, dinaiki air sedalam 0.5 meter, ditutup sementara.Manakala Jalan Bangas, yang dinaiki air 0.6 meter turut ditutup sementara, dan pengguna jalan raya boleh menggunakan laluan alternatif Jalan Kuala Paya Balai Badang untuk menuju ke destinasi masing-masing. Pemantauan dari semasa ke semasa akan diteruskan. Sebarang maklumat akan disalurkan segera oleh Jabatan Kerja Raya dan pihak konsesi jalan negeri.


Pascabanjir: Skuad Musa'adah Keluarga Malaysia hulur bantuan

PAHANG, 1 Januari- Skuad Musa'adah Keluarga Malaysia membantu membersihkan 523 rumah terjejas banjir di Mentakab dan Temerloh di Pahang.Ia membabitkan penyertaan lebih 500 petugas terdiri daripada kakitangan 14 Agensi Agama, sukarelawan NGO dan mahasiswa.Timbalan Menteri di Jabatan Perdana Menteri (hal ehwal agama), Datuk Ahmad Marzuk Shaary turut turun padang ke program tersebut."Semenjak daripada banjir mula melanda hari itu, agensi kita tak pernah berhenti lagi, turun ke lapangan dan turun ke tempat-tempat yang memerlukan dan ini kali kedua kita datang ke negeri Pahang ini", katanya.Penduduk terjejas juga menerima sumbangan makanan dan barangan kelengkapan rumah.


OP Ambang Tahun Baharu, 101 saman trafik dikeluarkan di Kelantan

KOTA BHARU, 1 Januari- Polis Kelantan mengeluarkan 101 saman trafik menerusi op ambang tahun baharu 2022 di seluruh Kelantan malam tadi. Seramai 822 individu dan 843 kenderaan telah diperiksa.Daerah Kota Baharu mencatatkan jumlah saman paling tinggi iaitu 45 saman trafik diikuti daerah Bachok (28) dan Kuala Krai (13). Ketua Polis Kelantan, Datuk Shafien Mamat memaklumkan enam tangkapan turut dibuat berkaitan kesalahan dadah di Kota Bharu, Bachok dan Pasir Puteh.  "Cuma untuk waktu ini di Kota Bharu sahaja melibatkan 12 pegawai, 115 anggota pelbagai jabatan trafik ada jenayah kita gembleng tenaga mengadakan operasi pematuhan termasuk sekitar jalanraya snap chat, dan juga pemeriksaan-pemeriksaan lain tujuan dia pertamanya untuk mencegah jenayah dan yang keduanya, pematuhan kepada SOP",katanya. Tahun ini tiada sebarang sambutan tahun baharu namun pemantauan lokasi tumpuan tetap dilakukan.


Pendaftaran baharu, kemas kini BKM bermula hari ini hingga 31 Januari

KUALA LUMPUR, 1 Januari - Permohonan baharu Bantuan Keluarga Malaysia (BKM) secara dalam talian, dibuka mulai hari ini hingga 31 Januari.Penerima sedia ada juga boleh mengemaskini maklumat, dalam tempoh berkenaan.Menteri Kewangan, Tengku Datuk Seri Zafrul Tengku Abdul Aziz memaklumkan, permohonan secara manual pula akan dibuka Isnin ini hingga akhir Januari.Pemohon perlu mengisi dan mengemukakan Borang Permohanan sama ada ke Cawangan; Pejabat Satelit atau Pusat Khidmat Hasil, Lembaga Hasil Dalam Negeri (LHDN)."BKM pada 2022 akan memanfaatkan lebih 9.6 juta penerima dengan peruntukan RM8.2 bilion iaitu peningkatan berbanding 8.6 juta penerima dengan peruntukan RM7 bilion di bawah Bantuan Prihatin Rakyat (BPR) tahun lalu," katanya dalam kenyataan hari ini.Beliau berkata data penerima BPR 2021, penerima Bantuan Khas COVID (BKC) B40 2021 dan pemohon BPR 2021 yang tidak lulus atas alasan menerima Geran Khas Prihatin akan dibawa secara automatik ke dalam sistem BKM untuk disemak silang kelayakan mengikut syarat yang ditetapkan.Selain itu, data agensi kerajaan lain merangkumi data e-Kasih, bantuan Jabatan Kebajikan Masyarakat (JKM), penghuni Perumahan Awam atau Projek Perumahan Rakyat di bawah Dewan Bandaraya Kuala Lumpur (DBKL) dan Kementerian Perumahan dan Kerajaan Tempatan akan turut dibawa ke dalam sistem BKM.Turut akan disemak, kelayakan data Orang Asli Jabatan Kemajuan Orang Asli (JAKOA), gelandangan berdaftar dengan Kementerian Pembangunan Wanita, Keluarga dan Masyarakat (KPWKM) dan DBKL, ibu tunggal berdaftar dengan KPWKM, penerima Skim Insurans Pekerjaan Pertubuhan Keselamatan Sosial (Perkeso) dan penerima zakat atau Baitulmal di Lembah Klang.


Pemberian tunai kepada penduduk terjejas banjir boleh cecah RM61,000 - PM

KUALA LUMPUR, 31 Disember - Keseluruhan pemberian tunai kepada penduduk terjejas banjir boleh mencecah RM10,000 bagi setiap Ketua Isi Rumah. Perdana Menteri Datuk Seri Ismail Sabri Yaakob berkata inilah usaha Kerajaan untuk mengurangkan beban rakyat tanpa perlu mengeluarkan wang simpanan KWSP. "Dengan usaha ini, pencarum boleh mengekalkan simpanan mereka dan menikmati dividen tahunan sekitar 5 peratus sekali gus mereka boleh merancang masa depan selepas bersara", katanya dalam perutusan bersempena sambutan Tahun Baharu 2022.Menurut beliau, bagi mereka yang mengalami kemusnahan rumah seluruhnya, jumlah bantuan jauh lebih tinggi dan boleh mencecah RM61,000. "Saya berharap dengan pemberian ini sedikit sebanyak dapat memberi Sinar Baharu kepada Keluarga Malaysia"

Ismail berkata bantuan itu termasuk Bantuan Wang Ihsan sebanyak RM1,000 yang sebelum ini diumumkan dan mula diagih sejak 27 Dis lepas, hanya 10 hari selepas kejadian banjir melanda berbanding tempoh agihan bantuan lain sebelum ini yang memakan masa sehingga enam bulan.

“Ini akan memanfaatkan lebih 45,000 ketua isi rumah. Angka yang akan menerima bantuan ini boleh bertambah ramai apabila kita selesai mengenal pasti mereka yang terkesan tetapi tidak berpindah ke Pusat Pemindahan Sementara. Setakat hari ini, seramai 20,000 ketua isi rumah telah menerima bantuan ini,” katanya.

Selain itu, beliau berkata bantuan juga termasuk baucar tunai sebanyak RM500 bagi pembelian barangan elektrik kepada setiap keluarga mangsa banjir untuk menggantikan barangan elektrik yang rosak akibat bencana banjir sepertimana diumum sebelum ini dan akan dilaksana bermula 7 Jan.

Katanya setiap mangsa juga ditawarkan pengecualian bayaran perkhidmatan tunda kenderaan dan upah baik pulih oleh Proton dan Perodua, di samping diskaun 50 peratus ke atas alat ganti, manakala syarikat lain turut menyediakan perkhidmatan tunda kenderaan percuma dan diskaun sekurang-kurangnya 25 peratus ke atas alat ganti dan upah baik pulih di pusat servis berdaftar.

Katanya kerajaan juga turut menyediakan baucar tunai sebanyak RM1,000 bagi tujuan pembaikan atau pembelian semua jenis kenderaan yang terkesan termasuk lori, kereta, motosikal dan lain-lain yang akan dimulakan bulan hadapan.


2022: Tahun Malaysia kembali ke landasan pelan ekonomi jangka panjang

KUALA LUMPUR, 31 Disember - Tahun 2022 adalah tahun untuk Malaysia kembali ke landasan bagi menetapkan pelan ekonomi jangka panjang negara. Perdana Menteri Datuk Seri Ismail Sabri Yaakob berkata beberapa tema mustahak perlu digerakkan pada tahun 2022, antaranya pemerkasaan ekonomi digital sejajar dengan tuntutan realiti semasa. Atas kesedaran tentang perlunya mengadaptasi kepada keperluan kini dan masa depan, Malaysia juga telah memberi komitmen bagi mencapai status negara neutral karbon pada tahun 2050. "Transformasi ke arah ekonomi dan masyarakat yang cakna terhadap alam sekitar, sosial dan tadbir urus (atau ESG) memerlukan peralihan dalam pelbagai aspek pengurusan, pentadbiran dan kerangka minda dalam pembuatan dasar.Misalnya, dalam soal peluang pekerjaan yang bakal dijana, Malaysia perlu bersedia untuk mewujudkan satu ekosistem yang mampu menjana aktiviti-aktiviti dan pasaran pekerjaan yang selari dengan tuntutan dan keperluan ke arah ekonomi dan masyarakat yang mesra ESG", katanya dalam perutusan bersempena sambutan Tahun Baharu 2022.Tambah beliau, "antara tumpuan utama Kerajaan pada tahun 2022 adalah untuk mewujudkan sekurang-kurangnya 600,000 peluang pekerjaan baharu di samping pemulihan segera sektor Perusahaan Mikro Kecil dan Sederhana (PMKS)."


Tiada penggiliran bagi murid SKPK, PPKI, Tahun 1, 2 dan 6

PUTRAJAYA, 31 Disember - Murid tahun 1, 2 dan 6 serta semua murid bawah program Rancangan Makanan Tambahan (RMT) perlu hadir secara bersemuka tanpa penggiliran bagi sesi persekolahan penggal ketiga 2021/2022.Kementerian Pendidikan memaklumkan, ketetapan itu juga terpakai buat Murid Berkeperluan Khas (MBK) di Sekolah Kebangsaan Pendidikan Khas (SKPK) dan Program Pendidikan Khas Integrasi (PPKI) serta prasekolah."Bagi sekolah menengah, murid kelas peralihan, Tingkatan 4, 5, dan 6 serta prauniversiti, International Baccalaureate Diploma Programme (IBDP) dan kelas peperiksaan antarabangsa yang setara, perlu hadir secara bersemuka tanpa penggiliran.Bagaimanapun ia tertakluk kepada kadar vaksinasi di institusi berkenaan yang telah mencapai 90 peratus atau lebih", menurut kenyataan itu.Pengoperasian institusi pendidikan yang belum mencapai kadar vaksinasi lengkap 90 peratus atau lebih, kekal secara penggiliranMBK di Sekolah Menengah Kebangsaan Pendidikan Khas, Sekolah Menengah Pendidikan Khas Vokasional, dan Program Pendidikan Khas Integrasi juga perlu hadir secara bersemuka tanpa penggiliran mengikut ketetapan sama.Bagi Sekolah Berasrama Penuh pula, ketetapan hadir secara bersemuka tanpa penggiliran terpakai untuk Murid Tingkatan 4, 5 dan 6, prauniversiti, IBDP serta kelas peperiksaan antarabangsa yang setara.Manakala Murid Tingkatan 1, 2 dan 3 perlu mengikuti pengajaran dan pembelajaran di rumah (PdPR).


Persediaan hadapi banjir, MARTEK didirikan di kawasan berisiko tinggi

DUNGUN, 31 Disember- Markas tektikal (MARTEK) didirikan Polis Terengganu di beberapa lokasi berisiko banjir.Tindakan itu dilakukan bagi memastikan bantuan dapat diberi secepat mungkin kepada penduduk terjejas ketika bencana.Sebagai permulaan, sebuah MARTEK didirikan di kampung jongok batu, Hulu Dungun. Lokasi itu dipilih memandangkan kawasan itu dan lima kampung berhampiran yan dihuni sekitar seribu penduduk berisiko dilanda banjir.Menurut Ketua Polis Daerah Dungun, Supritenden Baharuddin Abdullah, Martek berkenaan menempatkan anggota bertugas daripada pelbagai agensi. Turut ditempatkan, aset yang akan digunakan semasa operasi banjir.Selain itu, MARTEK turut menghimpunkan maklumat terkini berkaitan kekuatan dan situasi semasa bagi memudahkan penyelarasan tugas.Sebagai permulaan, 88 anggota penyelamat ditempatkan di markas terbabit.


Hadapi banjir, lebih empat ribu anggota polis Johor dan aset sedia digerakkan

JOHOR BAHRU, 13 Disember- Sebanyak 4,309 anggota polis Johor sedia digerakkan ke kawasan terjejas banjir di negeri itu.Ketua Polis Johor, Datuk Ayob Khan Mydin Pitchay berkata, 25 kawasan dikenal pasti berisiko tinggi dilanda bencana berkenaan. Selain anggota, 30 aset bersesuaian juga sudah sedia diatur gerak.Ini termasuk 15 bot milik I-P-D seluruh negeri dan 15 bot milik Pasukan Gerakan Am, Pasukan Simpanan Persekutuan serta Polis Marin.


Pusat panggilan palsu, 12 anggota sindiket diberkas

JOHOR BAHRU, 31 Disember- 12 suspek disyaki terlibat sindiket 'Pusat Panggilan' penipuan pelaburan tidak wujud serta judi dalam talian ditahan di Johor Bahru. Sindiket dipercayai sering menjadikan warga asing sebagai mangsa.Timbalan Ketua Polis Daerah Johor Bahru Selatan, Superintendent Lim Jit Huey memaklumkan, sindiket telah beroperasi selama sebulan.Ahli sindiket dipercayai berkenalan dengan mangsa di media sosial sebelum menipu mereka.Tiga daripada suspek yang ditahan mempunyai rekod kes penipuan dan judi dalam talian.  Dalam operasi terbabit, polis turut merampas 47 telefon bimbit, 12 komputer riba serta tujuh buku skrip penipuan. Kes dirujuk mengikut Seksyen 420 Kanun Keseksaan kerana tipu dan Akta Rumah Judi Terbuka 1953.


Arus deras di Tasik Kenyir, TNB nafi video tular

KUALA LUMPUR, 31 Disember- Tenaga Nasional Berhad (TNB) menafikan video tular di media sosial semalam yang memaparkan arus sungai deras, dikatakan berlaku di Tasik Kenyir.TNB Careline menerusi hantaran Facebook berkata,sungai yang ditunjukkan dalam video itu adalah Sungai Telemong yang terletak berdekatan Pengkalan Gawi di Tasik Kenyir.Bagaimanapun katanya, aliran sungai berkenaan tidak mengalir masuk ke tasik buatan manusia itu."Setakat ini, paras air di empangan Kenyir masih di tahap selamat dan terkawal, jelas status berkenaan."Pemantauan secara berterusan terus dijalankan dan maklumat berkaitan akan disalurkan kepada pihak berkenaan secara berkala".TNB menasihatkan orang ramai supaya tidak terpedaya dan menularkan berita palsu yang boleh mencetuskan suasana cemas dan panik dalam kalangan masyarakat.


'Hotspot" banjir, bomba Kelantan kenal pasti tujuh lokasi

JELI, 31 Disember- Tujuh kawasan panas atau "hotspot" yang sering ditenggelami banjir setiap kali musim tengkujuh dikenal pasti Jabatan Bomba dan Penyelamat Malaysia (JBPM) Kelantan.Pengarahnya, Zainal Madasin berkata, tujuh lokasi tersebut ialah Gua Musang, Limau Kasturi (Gua Musang), Sungai Golok (Rantau Panjang), Machang, Tanah Merah, Jeli dan Pasir Mas.Dalam pada itu, pihak bomba tetap membuat pemantauan di lokasi-lokasi lain yang berisiko dilanda banjir.Menurutnya, pemantauan itu bagi melancarkan operasi dan pengawasan semasa memindahkan mangsa-mangsa terlibat dengan banjir.Zainal berkata, tahap kesedaran masyarakat di negeri ini untuk segera berpindah ke pusat pemindahan sementara (PPS) semakin tinggi apabila rumah mereka mula ditenggelami banjir.Pengalaman bah kuning pada 2014 lalu membuatkan mereka semakin peka.


Banjir: IPD Shah Alam sedia dua balai polis bergerak

SHAH ALAM, 31 Disember- Ibu Pejabat Polis Daerah (IPD) Shah Alam mengambil tindakan proaktif dengan menyediakan dua bas yang dijadikan sebagai balai polis bergerak susulan banjir yang melanda.Ketua Polis Daerah, Asisten Komisioner Baharudin Mat Taib dalam satu kenyataan berkata, ia bagi memudahkan orang awam membuat laporan berkaitan banjir tanpa perlu hadir ke balai polis.Menurutnya, balai bergerak itu akan ditempatkan di lapan lokasi secara penggiliran bermula semalam hingga 12 Januari ini.Katanya, kemudahan itu beroperasi dari 8.30 pagi hingga 11.30 malam."Kemudahan akan ditempatkan di Flat Valencia; Flat Mediterranean; Apartment Aurora; Pangsapuri Damai; GT Max Kedai Motosikal Seksyen 25."Selain itu, ia turut ditempatkan di Bank Simpanan Nasional Seksyen 25; Public Bank Seksyen 25 dan Petron Seksyen 25", katanya.Baharudin turut memaklumkan, dua Mobile Patrol Vehicle (MPV) dan Unit Rondaan Bermotosikal (URB) juga akan digerakkan khusus di kawasan Seksyen 25 bagi memudahkan mangsa yang tidak mempunyai kenderaan untuk membuat laporan polis.


Ramalan banjir di Johor, TMJ titah agensi berkaitan bersiap-siaga

JOHOR BAHRU, 31 Disember- Susulan amaran hujan lebat dan berisiko banjir di Johor, Tunku Mahkota Johor, Tunku Ismail Sultan Ibrahim menitahkan agensi-agensi kerajaan dan pejabat-pejabat daerah bersiap-siaga bertindak pantas dalam usaha penebatan banjir.Tunku Ismail turut mengarahkan "Southern Volunteers" digerakkan untuk membantu selain sentiasa memantau situasi semasa.Persiapan juga dibuat untuk memberi bantuan kepada rakyat yang memerlukan sekiranya banjir berlaku. Sementara itu, Exco Belia, Sukan dan Pelancongan negeri, Datuk Onn Hafiz Ghazi berkata 1,000 sukarelawan "Southern Volunteers" sedia digerakkan bagi berdepan banjir. Satu mesyuarat koordinasi dan penyelarasan persediaan "Southern Volunteers" sudah dilakukan. Setakat 10 pagi, tiga sungai di Johor merekodkan bacaan waspada, iaitu Sungai Simpang Kanan di Batu Pahat,1.78 meter; Sungai Endau, Mersing, 1.23 meter; dan Sungai Kesang, Tangkak, 2.57 meter. Enam daerah diramal banjir iaitu Mersing, Kluang, Kota Tinggi, Batu Pahat, Kulai dan Johor Bahru.


Long Tiger, lanjut tempoh reman bergantung proses siasatan dan keputusan Majistret

JOHOR BAHRU, 31 Disember- Keputusan melanjutkan tempoh reman Abd Hamim Ab Hamid atau lebih dikenali sebagai Long Tiger yang tamat esok, bergantung kepada proses siasatan yang sedang dijalankan.  Ketua Polis Johor, Datuk Ayob Khan Mydin Pitchay berkata, lanjutan reman tersebut juga berdasarkan keputusan Majistret.  Sehingga kini, tiada tangkapan baharu dilakukan berhubung kes tersebut.  "Tapi saya rasa Insyaallah kita sudah siapkan kertas siasatan, kes ini adalah 'straightforward', dia melarikan diri daripada tahanan jadi kita tunggu dah lihat, jika tak cukup mungkin kita akan minta reman dilanjutkan", katanya selepas merasmikan Program Cycle PERKEP di Ibu Pejabat Polis Kontinjen Johor, Johor Bahru.  Program itu melibatkan 300 anggota PERKEP bersama orang awam, menjalankan aktiviti kayuhan basikal sejauh 25 kilometer di sekitar Bandaraya Johor Bahru.  Kutipan yuran program akan disalurkan kepada penduduk terjejas banjir dalam negeri serta di negeri – negeri yang terlibat, selain sumbangan MY KASIH berjumlah RM38,400 kepada 64 balu polis.


Lebih 22.8 juta populasi dewasa malaysia lengkap vaksinasi

KUALA LUMPUR, 31 Disember - Sebanyak 22,855,374 individu atau 97.6 peratus populasi dewasa di negara ini lengkap menerima suntikan vaksin COVID-19, setakat 11.59 malam tadi.Berdasarkan data Kementerian Kesihatan (KKM) melalui laman COVIDNOW, sejumlah 98.9 peratus atau 23,148,776 individu daripada golongan itu telah menerima sekurang-kurangnya satu dos vaksin.Sementara itu, 2,753,927 individu atau 87.5 peratus remaja berusia 12 hingga 17 tahun telah melengkapkan vaksinasi manakala 2,846,238 individu atau 90.4 peratus telah menerima sekurang-kurangnya satu dos vaksin COVID-19.Dalam pada itu, statistik harian menunjukkan sejumlah 205,259 dos vaksin telah diberikan semalam melibatkan 3,419 dos pertama, 4,719 dos lengkap dan 197,121 dos penggalak.Perkembangan itu menjadikan jumlah kumulatif pemberian vaksin menerusi Program Imunisasi COVID-19  meningkat kepada 57,515,286 dos dengan 6,109,673 daripadanya adalah dos penggalak. - BERNAMA


BANJIR: PM rakam penghargaan kepada UAE atas sumbangan untuk anggota ATM

KUALA LUMPUR, 30 Disember - Perdana Menteri merakamkan penghargaan kepada Kerajaan Emiriah Arab Bersatu (UAE) yang menghulurkan sumbangan kepada lebih 700 anggota Angkatan Tentera Malaysia (ATM) yang terjejas akibat banjir.Menerusi catatan di Facebook; Datuk Seri Ismail Sabri Yaakob berkata anggota tentera yang terjejas menerima sumbangan barangan keperluan asas dan makanan.Barangan itu disampaikan Duta UAE ke Malaysia, Khalid Ghanim Mohammad Al-Ghaith kepada ATM yang diwakili Panglimanya, Jeneral Tan Sri Affendi Buang.Sumbangan berkenaan akan diagih bermula hujung minggu ini kepada keluarga ATM yang terjejas terutamanya di Selangor dan Pahang.


Kerajaan UAE salur sumbangan kepada warga ATM terjejas banjir - Hishammuddin

PENGKALAN CHEPA, 30 Disember - Keperluan warga Angkatan Tentera Malaysia (ATM) yang terjejas akibat banjir baru-baru ini, terus menjadi perhatian apabila kerajaan Emiriah Arab Bersatu (UAE) menjadi negara luar terbaharu tampil menghulurkan sumbangan.Menteri Kanan Pertahanan Datuk Seri Hishammuddin Tun Hussein memaklumkan, sumbangan daripada UAE berupa barang keperluan asas rumah.Bantuan disalurkan melalui King Salman Humanitarian Aid and Relief Center.Ia akan diagihkan kepada 3,123 individu daripada 775 keluarga anggota dan veteran ATM serta warga awam kementerian yang terjejas banjir."Apa yang telah disumbangkan UAE, saya merakamkan setinggi-tinggi penghargaan dan terima kasih kepada kerajaan UAE kerana sentiasa bersama-sama Malaysia ketika negara ini ditimpa musibah. Ia bukan sahaja membuktikan keprihatinan kerajaan UAE tetapi juga menyerlahkan keakraban hubungan dua hala antara kedua-dua negara dalam menghadapi musibah banjir kali ini.”Dalam perkembangan berkaitan, Datuk Seri Hishamuddin mengumumkan setakat ini kementeriannya telah berjaya mengumpul sumbangan bantuan banjir berjumlah RM3.7 juta merangkumi wang tunai dan barang keperluan asas.Sumbangan diterima daripada Lembaga Tabung Angkatan Tentera (LTAT), Affin Bank, Boustead Group, Pharmaniaga dan Sapura Group.


VTL UDARA: Tangguh atau kembali beroperasi dimuktamad 2 hari sebelum 21 Januari depan

JOHOR BAHRU, 30 Disember - Keputusan sama ada inisiatif bagi Laluan Perjalanan Lengkap Vaksin (VTL) udara Malaysia-Singapura terus ditangguh atau kembali beroperasi akan ditentukan dalam tempoh 48 jam sebelum tamat tarikh penangguhannya iaitu pada 21 Jan tahun depan.Sekiranya diteruskan, penjualan tiket VTL Udara mungkin dikurangkan 50% berbanding jumlah sedia ada, susulan penularan varian Omicron.Menteri Pengangkutan, Datuk Seri Dr Wee Ka Siong berkata, segala keputusan tertakluk kepada kerajaan Singapura yang akan menilai situasi terkini COVID 19 di negara tersebut."Apabila Omicron ini lebih berleluasa, ini ikut apa yang diperincikan kepada pihak Singapura pada masa itu, kata kes baharu dia tak luluskan, setakat 20 Januari, fasa ini dia tak luluskan yang baharu, tetapi yang ada jual tiket, dia berjalan", kata beliau dalam sidang media di sini.Jumlah tiket VTL Udara Malaysia - Singapura sedia ada, melibatkan 1,500 tiket setiap hari dengan tiga penerbangan di kedua-dua arah.Dalam pada itu, beliau yang juga Presiden MCA turut memaklumkan, pihaknya menerusi Jawatankuasa Pengurusan Bencana MCA Johor, akan menggerakan Pasukan Bomba Sukarela dan Skuad Bantuan Krisis MCA, di tiga buah zon, sebagai persediaan menghadapi banjir.Ia melibatkan daerah Kulai, Air Hitam di daerah Batu Pahat dan Bukit Kepong di Muar.


Solat hajat dan doa selamat sempena sambutan tahun baharu 2022 esok – PM

KUALA LUMPUR 30 Disember – Sambutan tahun baharu 2022 seperti kebiasaan, tidak akan diadakan dan diganti dengan solat hajat serta doa selamat sebagai tanda menghargai dan bersimpati dengan penduduk terjejas banjir yang melanda beberapa negeri.

Menerusi status di facebook, Perdana Menteri Datuk Seri Ismail Sabri Yaakob memaklumkan beliau telah meminta Menteri di Jabatan Perdana Menteri (Hal Ehwal Agama),  Idris Ahmad, Jabatan Kemajuan Islam Malaysia (JAKIM) dan Yayasan Dakwah Islamiah Malaysia (YADIM) untuk menganjurkan Solat Hajat dan Malaysia Berzikir Ambang 2022, malam esok di Masjid Putra, Putrajaya.

“Dengan itu, saya mengajak Keluarga Malaysia untuk solat Maghrib berjemaah, solat hajat dan doa selamat di Masjid Putra, Putrajaya pada malam esok.

“Bagi mereka yang tidak berpeluang hadir, boleh mengikuti siaran secara langsung di Radio Televisyen Malaysia (RTM) dan TV Al-Hijrah, katanya.

Ismail juga menyarankan agar masjid-masjid di seluruh negara, terutamanya masjid negeri, menganjurkan majlis sama.

Manakala Keluarga Malaysia yang bukan beragama Islam boleh melakukan sembahyang mengikut kepercayaan dan agama masing-masing.

“Semoga usaha kita semua mendapat keberkatan dan Malaysia akan menjadi lebih baik daripada tahun-tahun sebelum ini”, katanya.

Terdahulu Pengarah Jabatan Keselamatan Dalam Negeri dan Ketenteraman Awam Bukit Aman Datuk Hazani Ghazali memaklumkan bahawa tiada sebarang permit sambutan tahun baharu diluluskan di seluruh negara  sempena malam ambang tahun baharu esok.


Tiada sambutan ambang tahun baharu malam esok - polis

KUALA LUMPUR, 30 Disember - Tiada sebarang permit sambutan tahun baharu diluluskan di seluruh negara oleh Polis Diraja Malaysia (PDRM) sempena malam ambang tahun baharu esok, kata Pengarah Jabatan Keselamatan Dalam Negeri dan Ketenteraman Awam Bukit Aman Datuk Hazani Ghazali.

Beliau berkata langkah itu untuk mengelakkan risiko penularan wabak COVID-19.

Hazani berkata pasukan pemantauan prosedur operasi standard (SOP) di seluruh negara diarah untuk melakukan rondaan dan pemantauan di kawasan-kawasan tumpuan bagi memastikan tiada orang ramai berkumpul dan melakukan aktiviti melanggar SOP Pelan Pemulihan Negara.

“Saya mengingatkan orang ramai untuk tidak terlibat dalam sebarang aktiviti sambutan tahun baharu atau berkumpul beramai-ramai pada malam menjelang tahun baharu esok di mana-mana lokasi tumpuan ramai,” katanya kepada Bernama hari ini.

Sementara itu, Ketua Polis Daerah Dang Wangi ACP Noor Dellhan Yahaya berkata tiada sebarang pertunjukan bunga api akan diadakan di Pusat Konvensyen Kuala Lumpur (KLCC) dan pusat beli-belah Pavilion di ibu kota.

Beliau berkata pihaknya juga akan menjalankan rondaan keselamatan di lokasi-lokasi tumpuan ramai bagi mencegah aktiviti yang boleh menyebabkan ramai orang hadir di suatu tempat sehingga menyukarkan penjarakan fizikal.

Di GEORGE TOWN, polis akan mengadakan pemantauan secara ‘omnipresence’ di kawasan tumpuan dan aliran lalu lintas serta sekatan jalan raya di seluruh Pulau Pinang menjelang ambang tahun baharu.

Ketua Polis Daerah Timur Laut ACP Soffian Santong berkata seramai 146 pegawai dan 821 anggota polis akan menjalankan operasi berkenaan di seluruh negeri.

“Ini kerana bermula esok, Pulau Pinang berkemungkinan akan menerima peningkatan aliran trafik hingga 40 peratus sempena cuti sekolah, cuti akhir tahun dan sambutan awal tahun 2022. Pihak polis ingin mengingatkan supaya patuhi peraturan jalan raya dan dilarang sama sekali meletakkan kenderaan anda di bahu jalan,” katanya. - BERNAMA


Tahun Baharu 2022: Umat Islam disaran mengerjakan Solat Hajat dan doa selamat mohon kesejahteraan Malaysia

KUALA LUMPUR, 30 Disember – Menjelang ketibaan tahun baharu 2022, Jabatan Agama Islam Wilayah Persekutuan (JAWI) menyarankan agar semua masjib, surau Jumaat dan surau di Wilayah Persekutuan Kuala Lumpur, Putrajaya dan Labuan menganjurkan solat hajat, bacaan yasin, tahlil dan doa selamat selepas Solat Maghrib, esok.

Pengarah JAWI, Datuk Mohd Ajib Ismail berkata ia bagi memohon perlindungan Allah SWT dan kesejahteraan untuk rakyat Malaysia khususnya warga Wilayah Persekutuan dalam menghadapi tahun baharu 2022.

“Marilah kita semua berdoa agar Allah SWT melimpahkan keamanan dan kemakmuran yang berpanjangan kepada negara Malaysia tercinta serta memelihara negara daripada segala musibah, bencana dan penularan wabak penyakit berbahaya", katanya menerusi kenyataan media petang ini.

Beliau juga mengajak umat islam bersama-sama menzahirkan sifat kesyukuran atas nikmat kurniaan Allah SWT dengan mengekalkan suasan keharmonian, kesepaduan dan keprihatinan dalam kehidupan bermasyarakat.


Amaran hujan berterusan bahaya di Kelantan, Terengganu dan Pahang sehingga esok - METMalaysia

KUALA LUMPUR, 30 Disember - Kemas kini terbaru amaran cuaca buruk oleh Jabatan Meteorologi Malaysia setakat 3.50 petang tadi menunjukkan tiga negeri iaitu, Kelantan, Terengganu dan Pahang berada dalam status bahaya atau jangkaan hujan sangat lebat secara berterusan sehingga esok.Di Kelantan, kawasan terlibat ialah Jeli, Kuala Krai dan Gua Musang manakala di Terengganu melibatkan Besut, Hulu Terengganu, Dungun dan Kemaman serta Pahang melibatkan kawasan Jerantut, Maran, Kuantan dan Pekan. Hujan lebat berterusan dengan amaran buruk turut dijangka berlaku di 7 kawasan sekitar Kelantan iaitu Tumpat, Pasir Mas, Kota Bharu, Tanah Merah, Bachok, Machang dan Pasir Puteh.Di Terengganu pula melibatkan Setiu, Kuala Nerus, Kuala Terengganu dan Marang sementara di Pahang (Tanah Tinggi Cameron, Lipis, Temerloh, Bera dan Rompin).Keadaan itu dijangka berterusan sehingga Sabtu ini.Sementara itu, amaran cuaca waspada dengan hujan berterusan sehingga Sabtu ini dijangka berlaku di beberapa kawasan di Perlis dan Kedah (Kubang Pasu, Pokok Sena, Padang Terap, Pendang, Sik dan Baling) di Perak (Hulu Perak), Pahang (Raub dan Bentong).Amaran cuaca waspada dengan hujan berterusan, namun sehingga Ahad pula dijangka berlaku di banyak kawasan sekitar Sabah.Kawasan itu ialah Pantai Barat (Ranau) Tawau (Lahad Datu), Sandakan (Telupid), Kinabatangan, Beluran dan Sandakan serta Kudat.


Satu tan sampah dikutip setiap hari di Sungai Tebrau, Johor.. elak banjir buruk.

JOHOR BAHRU, 30 Disember- Satu tan sampah jenis plastik dikutip Majlis Bandaraya Johor Bahru ( MBJB) setiap hari di Sungai Tebrau, Johor Bahru. Keadaan itu konsisten dan berada pada tahap serius kerana boleh mengakibatkan banjir buruk.Datuk Bandar MBJB, Datuk Mohd Noorazam Datuk Osman berkata, sikap penduduk sekitar menyebabkan sungai itu terus tercemar. Jika berlarutan, 54 kawasan setinggan berhampiran Sungai Tebrau boleh terjejas teruk terutamanya jika banjir.  "Sungai ini sudah tidak boleh lagi jadi kawasan pintu belakang kita, ia harus jadi 'front door' yang harus kita jaga, yang ini juga punca kerap banjir", katanya. Selain Sungai Tebrau, Sungai Skudai antara dua sungai utama yang kerap menjadi punca banjir di daerah Johor Bahru.


Banjir di Melaka, hanya empat keluarga masih di PPS

MELAKA, 30 Disember- Banjir semakin pulih di Melaka.Hanya 16 individu daripada empat keluarga masih ditempatkan di pusat pemindahan sementara (PPS) Sekolah Kebangsaan Parit Penghulu setakat jam 11 pagi tadi.Penduduk terjejas adalah dari Kampung Parit Penghulu, Kampung Lanchang dan Kampung Tersusun Rambai Jaya di daerah Jasin.Dalam pada itu, Angkatan Pertahanan Awam Malaysia (APM) Melaka bersiap siaga menghadapi sebarang kemungkinan sepanjang tempoh Monsun Timur Laut ketika ini yang diramalkan berlaku hingga awal tahun depan.Selain kerja menyelamat dan memindahkan mangsa banjir, pasukan itu juga melaksanakan kerja pascabanjir, termasuk membantu kerja pembersihan rumah penduduk yang terkesan dengan bencana itu.


Agihan BWI dijangka selesai Ahad ini setelah bantuan dipermudah - NADMA

KUALA LUMPUR, 30 Disember - Pengagihan Bantuan Wang Ihsan (BWI) RM1,000 kepada penduduk terjejas banjir akan selesai selewat-lewatnya Ahad ini.Bagaimanapun jelas Timbalan Ketua Pengarah (Pascabanjir) Agensi Pengurusan Bencana Negara (NADMA) Datuk Khairul Shahril Idrus, penyaluran BWI di Selangor dan Pahang sedikit lewat memandangkan jumlah penerima agak ramai."Kita lihat kemajuan agihan adalah amat baik, dilaksanakan oleh Unit Pelarasan Pelaksanaan Jabatan Perdana Menteri. Berdasarkan maklumat yang telah mereka berikan, kerajaan telah memberi komitmen bahawa di beberapa buah negeri tertentu pengagihan BWI ini akan dapat diselesaikan selewat-lewatnya Ahad ini tetapi bagi Negeri Selangor juga Pahang memandang bahawa jumlah ketua isi rumah yang terlibat adalah agak besar jadi ianya mungkin akan mengambil masa sedikit masa", katanya di Angkasapuri. Beliau juga memaklumkan prosedur permohonan BWI telah dipermudahkan. Tiada dokumentasi diperlukan seperti sebelum ini dan pihaknya juga akan menghantar pegawai ke kawasan terjejas banjir bagi tujuan pendaftaran .Mengenai persediaan kemungkinan berlaku gelombang kedua banjir hujung minggu ini, NADMA serta agensi terlibat di seluruh sudah melakukan persiapan merangkumi pelbagai aspek.Ramalan banjir itu melibatkan negeri -negeri di pantai timur seperti negeri Pahang, Terangganu dan Kelantan.


Banjir di Pahang, Temerloh catat  penduduk terjejas paling ramai

PAHANG, 30 Disember- Perkembangan banjir di Pahang menyaksikan bilangan penduduk yang ditempatkan di pusat pemindahan sementara , PPS terus berkurangan.Hanya 5,696 penduduk terjejas banjir daripada 1,753 keluarga masih berada di 44 PPS di lima daerah sehingga jam 11 pagi tadi.Jumlah itu berkurangan berbanding 6 ,371 mangsa banjir daripada 1,935 keluarga ditempatkan di 48 PPS, petang semalam.Temerloh kekal merekodkan penduduk terjejas paling ramai iaitu 3,125 orang diikuti Pekan , Bentong , Kuantan dan Maran.Sebanyak 20 kes kematian akibat banjir kekal direkodkan di Pahang setakat ini iaitu 11 di Bentong, Temerloh (empat), masing-masing dua di Kuantan dan Raub serta satu di Pekan.Sementara itu, menerusi laman sesawang Jabatan Pengairan dan Saliran (JPS), dua sungai masing-masing satu di Sungai Dong, Kampung Peruas, Raub dan Sungai Kundang, Maran, merekodkan air sungai melepasi paras waspada.


Pascabanjir: penglibatan NGO dan orang persendirian meringankan beban pasukan JBPM

JELEBU, 30 Disember- Penglibatan Pertubuhan Bukan Kerajaan (NGO) dan orang persendirian yang tampil menyertai operasi pembersihan pascabanjir sangat membantu dan meringankan beban pasukan Jabatan Bomba dan Penyelamat (JBPM).Ketua Balai JBPM Simpang Pertang, Muhammad Khairul Izzuan Othman berkata kerja-kerja pembersihan bersama sukarelawan mempercepatkan proses tersebut yang sememangnya memerlukan banyak tenaga."Saya menjangkakan lebih kurang dalam tempoh sebulan kita seratus peratus akan dapat bersihkan dengan bantuan NGO dan mana-mana persatuan daripada dalam dan luar Negeri Sembilan." katanya semasa operasi pembersihan JBPM di Kampung Telekung, Jelebu.Dalam operasi berkenaan JBPM melaksana pembersihan secara menyeluruh melibatkan kawasan perumahan dan jalan raya.